text:
Primma Goæra Mondiâ
Primma guæra mondiâ, conflito de dimenscioin intercontinentæ, combattúo da-o 1914 a-o 1918. Innescâ da-e prescioin naçionalisteghe e da-e tendençe imperialisteghe cortivæ da-e potençe eüropee a partî da-a segonda meitæ do 19° sec., a l'ingugette 28 paixi e a vidde contrapposte e forçe de l'Inteiza (França, Gran Bretagna, Ruscia, Italia e so alliæ) e i Impei Centræ (Aostria-Ungaja, Germania e so alliæ). A l'assonse una dimenscion mondiâ da-o punto de vista di tiatri di scontri ascì: se combattè, oltre che in Œüropa, inte l'Impeo ottoman, inte colonnie tedesche in Axia e in sce tutti i moæ. E battagge decixive se desgugettan in Œüropa, in sce 5 fronti: quello ocidentâ, tra França e Germania, longo a Marna e a Somme; l’orientâ, ò russo, esteizo e privo de barree naturæ; o meridionâ, ò serbo; l’aostro-italian, in sce-e Alpi orientæ e inta Carnia; o grego, a N de Salonicco.
Indiçe
- 1 O scciœuppo da guæra
- 2 I eventi bellichi into 1914-15
- 3 I sviluppi into 1916
- 4 I sviluppi into 1917
- 5 I sviluppi bellichi into 1918
- 6 E conseguençe da guæra
O scciœuppo da guæra[Càngia | modifica sorgente]
Inti primmi anni do 20° sec. andon deliniandose doi blocchi contrapposti: França e Gran Bretagna, da una parte, assádòn a so alliança inte l'Inteiza cordiâ (1904) e porton into so campo, progrescivamente, Ruscia, Giappon e Italia; da l'âtra, i ‘impei centræ’, Aostria-Ungaja e Germania, ligon a liatre l’Impeo ottoman. Inti mæximi anni e crixi internaçionæ se feççan ricorente, in particolâ a prœuvo a l'annescion da Bosnia-Erzegovina da parte de l'Aostria-Ungaja (1908), ch'a l'alimentò i scontri inti Balchen, prinçipâ fogoâ de tenscioin insemme co-a competiçion franco-tedesca, açeiza da-a sconfita françeize de Sedan do 1870. A question de Alsaçia e Loræna, a rivalitæ navâ anglo-tedesca, l’indebolimento de l'Impeo ottoman doppo e guære balcaniche e o problema di streiti, i irredentismi balcaneghi, a crixi de l'Impeo aostro-ungægo e i aspiaçioin italiañe ean tutti fatoî che menaççavan a paxe eüropea. A caosa descadenante da guæra a fu l’assascinio, a Sarajevo, pe man de un’organizzaçion patriottica e naçionalista serba, de l'arçiducca Francesco Ferdinando d’Asburgo, erede a-o trono aostro-ungarico (28 zugno 1914).
Doppo l’attentao, l’Aostria-Ungaja, ótegnua man libbera da-a Germania, a lançò un ultimatum (23 luggio 1914) a-a Serbia, ritegnindola coresponsabile. Mentre e cançelaje eüropee, specce o ministro di esteri britannego E. Grey, s'impegnavan pe trovâ una soluçion paxiffega, o 28 luggio l’Aostria a deciarò guæra a-a Serbia. A cadeña de alliançe a feççe preçipitâ a scituaçion: a Ruscia a rispose con una mobilitaçion generâ. a Germania a deciarò guæra a-a Ruscia (1° agosto), da pœu a-a França (3 agosto), quindi a violò a neütralitæ de Luscemburgo e Belgio (1-4 agosto); quest'atto de força o decise l’ingresso in guæra da Gran Bretagna contra a Germania. Poche settemañe doppo (23 agosto) o Giappon ascì o l'intrò into conflito, in quante alliao da Gran Bretagna; França, Gran Bretagna e Ruscia sançionon co-o Patto de Londra (4 settembre 1914) una vea e propria alliança. A Turchia, timorosa da Ruscia e ligâ a-a Germania, a decretò a ciósúa di streiti (29 settembre) a-a navegaçion commerciâ e a s'unì (12 novembre) a-i Impei centræ. o Portogallo o se schierò a-o scianco de l'Inteiza. Segge in França segge in Germania a soluçion militâ a fu appoggiâ ascì da-i partii socialisti, iniçialmente in sce de poxiçioin neütraliste. Alliâ di Impei centræ, l’Italia o l'arestò neütrâ; a mancâ consurtaçion da parte di alliæ e o carattere offenscivo da guæra ne giustificavan giuridicamente a poxiçion.
I eventi bellichi into 1914-15[Càngia | modifica sorgente]
Fronte occidentâ[Càngia | modifica sorgente]
O conflito o l'ebbe iniçio con l’offensciva tedesca contra a França attraverso o Luscemburgo e o Belgio, segondo o cian elaborao into 1905 da A. von Schlieffen, accugeito da-o cappo de stato maggiô H.J. von Moltke. A Germania, impegnâ in sce doi fronti, a l'amiava a conseguî una rappida vittoia in sce-o fronte occidentâ, pontando in sce Pariggi. I ofenscive in Loeña e verso i Ardenne (18 agosto) e quella in direçion de Sarrebourg e de Morhange (14-19 agosto) lanciæ da-o generâ françeize C.-J.-J. Joffre fallin. Inta battaggia de frontee (22-25 agosto), longo o confin franco-belga, a V armâ françeize e o corpo de spediçion britannego fun battui e costreiti a retiâse. A capitâ françeize a fu sarvâ da-o contrattacco de Joffre (battaggia da Marna 5-10 settembre), ch'o costrinse i Tedeschi a ripiegâ a N do sciumme Aisne. Doppo a battaggia de l'Aisne (13-17 settembre), ch'a l'arrestò a spinta franco-ingleize, e forçe contrapposte dettan iniçio a una serie de manœuvre in direçion do streito de Calais, pe guaagnâ o controllo di porti in sce-a Manega. A coscì díta ‘corsa a-o mâ’ a s'arrestò inte Fiandre: respinti scin a alloa da-i Tedeschi i tentativi de agjamento franco-ingreixi, inte battagge de l'Yser (18 ottobre-10 novembre) e de Ypres (23 ottobre-15 novembre), i alliæ ariescin a evitâ o sfondamento nemigo e a stabilizzâ o fronte. O banço de perdie o fu a l'incirca de 200.000 ommi in ciaschedun scheamento. O fronte occidentâ o se fissò in sce una linia trincerâ ch'a taggiò o continente da-a costa belga scin a-a neütrâ Sviççea; a-a guæra de movimento di primmi meixi saieivan seguii circa 3 anni de guæra de logoramento conduta da-e trincee e pontezâ da sciortie offenscive che se concludeivan inte de carnefixiñe de inusoæ proporçioin, sença scignificativi avançamenti militæ.
Fronte orientâ[Càngia | modifica sorgente]
A Est, e forçe russe avançæ inta Pruscia orientâ doppo a vittoia de Gumbinnen (19-20 agosto) subin a catastrofe de Tannenberg (26-30 agosto) e a battaggia di Laghi Masui (9-14 settembre) determinò a so retiâ da-a Pruscia. Doppo a primma offensciva russa de Galiçia (18 agosto-11 settembre; i cosacchi a cavallo se spinzettan in Ungaja), a gravitæ da desfæta Aostriaca a l'indusse i Tedeschi a intervegnî da-a rente a-i Aostriachi, ma fun costreiti a-o ricegamento (20 ottobre), mentre i Rusci sferravan a segonda offensciva in Galiçia, fra Leopoli e Przemyśl (18 ottobre-2 novembre). Co-a segonda offensciva de Polonia, curminâ inta battaggia de Łódź (17-26 novembre), i Tedeschi impedin l’invaxon do proprio territoio, bloccando into contempo l’offensciva de l'avversaio contra i Aostriachi. O 23 zenâ 1915 i Aostriachi, appoggiæ da-e forçe tedesche, açercion e destrussan a X armâ russa a Aogustów (17 frevâ). Cheita Przemyśl, a terça grande offensciva russa contra i Aostriachi (22 março-10 arvî 1915), curminâ inta battaggia de Pasqua, a costrinse l’armâ de E. von Böhm Ermolli a ricegâ derê o crinâ di Carpaççi, dove se stabilizzò temporaniamente o fronte.
Terço fronte[Càngia | modifica sorgente]
O 9 dexembre 1914 o governo italian, in base a l'art. 7 do Trattao da Triplixe, o domandò a l'Aostria di compensci territoriæ pe a so avançâ inti Balchen, che fun refiæ. Da-o settembre a l'aveiva intanto inandiao de trattative co-e potençe de l'Inteiza, precisando e so receste territoriæ (i territoî compreixi entro l’ærco arpin, scin a-o Quarnâ, e un çerto regimme de aotonomia pe i Italien de Dalmaçia), che o ministro di Esteri S. Sonnino o portò da pœu avanti con maggioî preteize insce l’Adriatego, pe garantî a l'Italia a segueça marittima, scin a-a concruxon do Patto segretto de Londra do 26 arvî 1915, co-o quæ l’Italia a s'impegnò a arvî i ostilitæ contra l’Aostria entro 30 giorni da-a firma do protocollo. Denonçiâ o 3 mazzo a Triplixe, a guæra a l'Aostria a fu diciarâ o 24. L’Aostria a l'aveiva predisposto un robusto schiamento difenscivo in sce-e poxiçioin de confin longo l’Isonço e i ertue do Carso e i mezi offenscivi de l'esercito italian ean scarsci, raxon pe-a quæ a guæra a l'assonse da subbito un carattere de logoramento: 4 offenscive insce l’Isonço (23 zugno-7 luggio; 18 luggio-3 agosto; 21 ottobre-4 novembre; 10 novembre-5 dexembre), guidæ da-o generâ L. Cadorna, no stocon a difeisa nemiga, ma l’Aostria a fu obbligâ a inviâ in sce-o nœuvo fronte de forçe sempre ciu numiose.
L’offensciva aostro-tedesca[Càngia | modifica sorgente]
Doppo o sfondamento tedesco in sce-o fronte (battaggia de Gorlice-Tarnów, 1-3 mazzo 1915) e a succesciva riconquista de Przemyśl e Liopoli, o 25 agosto caze' Brest-Litovsk ascì, mascima forteçça do versante occidentâ de l'Impeo russo. O cappo de stato maggiô E. von Falkenhayn o l'ordinò (25 settembre) a di gruppi de l'esercito tedesco de passâ in sce-a difensciva a caosa da prescion produta da l'offensciva françeize inta Champagne e da necescitæ de forçe disponibile inti Balchen. A Germania a l'aveiva conseguio un grande successo: i Rusci aveivan perso circa a meitæ di effettivi, con relativi armamenti, e aveivan dovúo abbandonâ circa 500.000 km2 de territoio; tuttavia, no ean stæti induti a-a paxe separâ, comme sperava i generæ P.L. von Hindenburg e F. Conrad. L’intraa da Burgaja in guæra a scianco di Impei centræ (14 ottobre 1915) a segnò o crollo da Serbia (battaggia de Kosovo, 24-29 novembre), attaccâ da ogni parte. Fallie in primaveia ascì e açioin franco-ingreixi inti Dardanelli e a Galippoli, progettæ da W. Churchill in primmo lœugo pe arvî una via de comunicaçion diretta co-a Ruscia, o 1915 o se serò co-o rafforçamento de poxiçioin di Impei centræ a oriente.
I sviluppi into 1916[Càngia | modifica sorgente]
Fronte occidentâ[Càngia | modifica sorgente]
Mentre i Anglo-Françeixi ean costreiti a aspetâ a stæ pe lanciâ un’offensciva in sce-a Somme (pe difetto de materiæ bellichi e no essendo in grao i alliæ Rusci e Italien de prestâghe agiutto primma), Falkenhayn o pigiò l’iniçiativa de una grande battaggia de logoramento in sce-o fronte de Verdun, tegnúo da-i Françeixi, inta persuaxon che a França, demoralizzâ, a l'aviæ domandao a paxe. A battaggia de Verdun, desgugeitase fra o 21 frevâ e o 24 zugno 1916, a resurtò una gran vitoia difensciva françeize e scimbolo de l'invinçibilitæ de l'Inteiza, sciben che a Germania a l'inflisse a l'esercito nemigo ben ciu perdie de quant'a ne subì, reduxendo insemme a parteçipaçion di Françeixi a-a battaggia da Somme. O deximpegno de Verdun o vègne da l'offensciva descadenâ da-i Anglo-Françeixi o 1° luggio, inta quæ i mezi missi in dœuvia se rivelon i maggioî scin a alloa impegnæ e apparse un’arma nœuva, o caro armao. A battaggia da Somme (1° luggio-23 novembre 1916) a comportò de perdie imponente de ommi e mezi, mentre inte nisciun ponto s'avançò ciu de 5 km, in sce un fronte de 8-9 km.
Fronte italian[Càngia | modifica sorgente]
O maresciallo aostriaco F. Conrad o l'inandiò in arvî una grande offensciva in sce-o Trentin contra i Italien, co-a finalitæ de sfondâ o fronte de l'Isonço. L’offensciva a fu bloccâ da-a difficortæ de l'artigiaja pesante a seguî, in terren diffiçile, o progresso de l'infantaja; o 14 zugno començò a controffensciva italiaña, concluzase o 25 co-o ricegamento generâ di Aostriachi. Superâ a menaçça in sce-o Trentin, Cadorna o mesciò ommi e mezi (27 luggio-4 agosto) da-o Trentin insce l’Isonço e o l'attaccò de sorpreiza i Aostriachi, e forçe di quæ ean relativamente scarse ascì pe i prelevamenti fæti a favô do fronte orientâ. L’attacco do 6-17 agosto (sesta battaggia de l'Isonço) o portò a-a conquista de Goriçia, sença perde però o so carattere de battaggia de logoramento. Vegnua meno a rottua do fronte a E de Goriçia, a settima (14-16 settembre), l’ottava (9-12 ottobre) e a nona (31 ottobre-4 novembre 1916) battaggia de l'Isonço rientron int'o schema di impegni de logoramento.
Fronte orientâ[Càngia | modifica sorgente]
A E, tra o 4 zugno e o 27 agosto in sce un fronte de 350 km fu sferrao in Volinia l’offensciva de A.A. Brusilov, a quarta e urtima grande offensciva russa, concepia in origine in fonçion de inleggeimento do fronte italian. I risurtæ, squæxi nulli contra o settô tedesco, fun grandioxi contra i Aostriachi, a danno di quæ i Rusci conseguin di noteivi vantaggi territoriæ e sorvetutto militæ. Intanto avvegniva di importanti mutamenti inte l'âto comando de potençe centræ: Falkenhayn o fu sostituio o 27 agosto da P.L. von Hindenburg e E. Ludendorff, esponenti da conceçion strategica de l'anintamento.
Intrao a Romania in guæra contra i Impei centræ o 27 agosto 1916, o comando russo o se preparò a un attacco d’impeto co-o concorso de truppe romeñe contra l’Ungaja e a Galiçia co-a spiança d'inflizze a-e potençe centræ una sconfita decixiva. Conformemente a-a strategia do comando russo, i Romen porton o mascimo sforço offenscivo inta Transcilvania. Ma Hindenburg o l'aveiva formao do potenti gruppi de armæ: un a N, inta Transcilvania, sotta o comando de Falkenhayn, e un a S, in sce-o Danubbio, a-i ordini de A. von Mackensen. menaççao de invaxon in sce-a so frontea meridionâ, o stato Maggiô romen o l'arrestò l’offensciva inta Transcilvania e o transferì parte de so truppe verso o fronte meridionâ. Falkenhayn o 29 settembre o passò a l'offensciva e inte 18 giorni, doppo træ battagge, a Transcilvania a l'ea liberâ. Nonostante o repiggio de l'offensciva de A.A. Brusilov (1-15 ottobre), di opiaçioin françeixi pe a riconquista do territoio perdúo in gio a Verdun, e di açioin italiañe con l’ottava e a nona battaggia de l'Isonço, o stato maggiô tedesco o començò una vasta opiaçion che, doppo a battaggia de l'Argeş (1-3 dexembre) e o riconzonzimento de doe gren armæ, a se concluse con l’occupaçion de Bucarest (6 dexembre).
Fronti minoî[Càngia | modifica sorgente]
Into Caocaso, in Iran e in Mesopotamia, Rusci e Britanneghi agivan in direçion de Baghdad. I eserciti do zar avançon, a prœuvo a ciu succesci, scin a-i laghi de Van e Urmia (Iran), mentre i Britanneghi, arriæ scin a Kut al-Amarah, in sce-a sponda scinistra do sciumme Tigri, ghe fun açerciæ e battui o 26 arvî 1916. I Turchi into 1915-16 incontron trei insuccesci into tentativo d’insediâse in sce-o Canâ de Suez; doppo l’urtimo scacco (agosto 1916), i Britanneghi passon a-a controffensciva, zonzendo a-e sœugge da Palestiña.
A guæra in sce-i moæ[Càngia | modifica sorgente]
In conseguença de l'accordio franco-britannego do novembre 1913, a flotta britannega a l'ebbe a difeisa de tutti i oceani, in particolâ do Mâ do Nord, do Passo de Calais e do baçî orientâ do Mediterrannio; a-a flotta françeize fu affidao a difeisa da Manega occidentâ e do baçî occidentâ do Mediterranio. o 29 luggio 1914, a flotta da battaggia britannega a l'aveiva razonto Scapa Flow (Orcadi), base adatta pe intervegnî tempestivamente contra a flotta tedesca.
Into 1914 ebban lœugo o 1° novembre a battaggia de Coronel (Cile), inta quæ l’armiagio tedesco M. von Speer o l'inflisse a-i Britanneghi una dua sconfita, e l’8 dexembre 1914 quella de Falkland, inta quæ l’armiagio F.C.D. Sturdee o l'anintò e unitæ tedesche.
Inta guæra in sce-o mâ i Tedeschi s'avarsan de una nœuva arma, quella do sottomarin (Unterseeboote, da-o quæ U-Boot ), ch'a feççe a primma comparsa o 22 settembre 1914, a l'âteçça de Hook of Holland, dove trei incroxatoî coraçæ britanneghi fun affondæ inte pochi menuti. A guæra sottomariña a se rivelò ciu frutoza de quella de corsa, ma doppo l’affondamento do piroscafo statunitense Lusitania (7 mazzo 1915), pe evitâ de complicaçioin co-i USA a Germania a-a sospeize in sce-e coste occidentæ de izoe britanneghe e inta Manega, mantegnindoa solo che into Mediterranio. Into março 1916 E. von Capelle, succedúo a-a ghia da Hochseeflotte a A. von Tirpitz, teorego da guæra sottomariña inlimitâ, o decize de impegnâ e unitæ de superfiçie inte una conduta de guæra offensciva contra a flotta britannega: o 31 mazzo 1916 ghe fu a battaggia do Jütland, a sola gran battaggia navâ do conflito. A mariña tedesca a l'inflisse a-a Grand Fleet ciu danni de quelli riçevui, ma l’effetto strategico da battaggia o fu a favô da Gran Bretagna, perché a Hochseeflotte a no s'areizegò ciu in mâ averto. A guæra contra o traffego in sce-o mâ a saiâ repigiâ in grande da-a Germania o 31 zenâ 1917, ma pe œuvia di soli sommerzibbili, impiegæ pe a primma votta sença restriçioin.
I sviluppi into 1917[Càngia | modifica sorgente]
Fronte occidentâ[Càngia | modifica sorgente]
L’offensciva generâ prevista da-e potençe de l'Inteiza pe a primmaveia do 1917 a no poe' contâ in sce-o concorso da Ruscia, imbosa da-a rivoluçion de frevâ: l’attacco de R.-G. Nivelle (9 arvî-5 mazzo), finalizzao a-a rapida rottua do fronte tedesco, o n'arestò irrimediabilmente compromisso. I Françeixi se impossesson do Chemin-des-Dames a prexo de sacrifixi tæ che l’offensciva, lonxi da-o razonze o scopo, a demoralizzò profondamente l’esercito; no s'ariescì manco a concentrâlo con l’açion in sce-o fronte italian, dove a dexima battaggia de l'Izonço (12 mazzo-7 zugno) a fu sferrâ doppo a fin de l'offensciva franco-britannega. I Ingreixi, ben ciu forti di Françeixi, inscistettan pe a continuaçion da lotta con de finalitæ de sfondamento, ma o nœuvo comandante in cappo de truppe Françeixi H.-P.-O. Pétain o se gh'oppoze. Fra e opiaçioin parçiæ intrapreize da-i Françeixi, a fu importante o repiggio do Mort-Homme, presso Verdun (20-25 agosto), e a battaggia da Malmaison (21-26 ottobre). I Ingreixi, pressæ da-a guæra sottomariña a oltrança, aveivan interesse a allontanâ i Tedeschi da-e coste do Belgio e, forti de l'agiutto fornioghe da l'impeo coloniâ, fun in grao de assumme da lô l’iniçiativa: e truppe britanneghe no realizzon che di progresci locæ, ma o comando e l’ezercito tedesco ne risurton duamente provæ. L’attacco de Cambrai (a primma battaggia, 20-23 novembre, in ta quæ i cari d’assâto fun dœuviæ in massa) a consentì de realizzâ un’avançâ de 10 km de profonditæ in 10 ôe; ma a controffensciva tedesca do 23 a l'annullò inte 'n corpo i vantaggi conseguii da-i avversai.
Fronte orientâ[Càngia | modifica sorgente]
L’attacco russo sferrao o 1° de luggio nonostante o gradoâ desciorvimento de l'esercito o 19 luggio, o s'arrestò do tutto sotta l’açion da controffensciva di Impei centræ e l’occupaçion tedesca de Riga (3 settembre) a segnò o sfacelo definitivo de l'esercito russo. O 26 de novembre i bolscevichi montæ a-o poei domandon de trattâ l’armistiçio, stipulao o 15 de dexembre. I negoçiæ de paxe se conclusan o 3 de março 1918: co-a paxe de Brest-Litovsk a Ruscia a renonçiava a-e provinçie balteghe, a-a Polonia e a l'Ucraiña. L’8 de frevâ l’Ucraiña ascì a concluse a paxe, e o 7 de mazzo a Romania.
Intervento USA[Càngia | modifica sorgente]
O repiggio da guæra mæña illimitâ (frevâ) da parte di Tedeschi o l'aspresciò l’intervento in guæra di USA, che una streita comunança de interesci econommeghi a ligava a-e potençe de l'Inteiza; o 6 d'arvî 1917 o governo de Washington o diciarò guæra a-a Germania.
Mentre i sondaggi de paxe da parte di Impei centræ fallivan pe mancança de accenni concreti a-e rivendicaçioin italiañe (março-mazzo 1917), i esponenti de naçionalitæ de l'Impeo aostro-ungægo premeivan in senso anti-asbùrzego e o 20 luggio 1917 o Patto de Corfù o fissava e linnie pe a creaçion de un stato serbo-croato-sloven. In Germania o dexideio de paxe o trovò esprescion inta moçion votâ a-o Reichstag o 19 de luggio 1917 e ascì o pappa Beneito XV o l'invocò a concruxon da paxe (1° agosto 1917). Ma i punti de vista ean ancon troppo lonten perché se zonzesse a un accordio. L’Inteiza, che co-i quattorze ponti formulæ da-o prescidente di Stati Unii T.W. Wilson, a s'ea dæta un programma de grande efficaxa propagandistega e morâ e a s'ea orientâ verso a dissoluçion de l'Impeo aostro-ungarico, a l'ariescì a respinze l’estremmo sforço aostro-tedesco concentrao in sce-i fronti françeize e italian, determinando finalmente o prevai di ambienti politichi tedeschi favoeivi a-a paxe.
Un peizo no indifferente inte questi sviluppi politego-militæ aveiva avúo a politica militâ de naçionalitæ, desgugeita sorvetutto da Ruscia, França e Itallia, co-a costituçion e l’impiego de unitæ naçionæ polacche, ceche, romeñe, iugoslave, formæ con di prexonê de guæra.
Fronte italian[Càngia | modifica sorgente]
O generâ Cadorna o l'intrapreize inta primaveia l’offensciva stabilia co-i alliæ, ma a dexima battaggia de l'Isonço, pù superando de gran longa, sotta ogni riguardo, e precedente, a no conseguì o sfondamento. Inte l'undexima battaggia (17 agosto-15 settembre), l’attacco o feççe realizzâ una penetraçion de 10 km inta difeiza aostriaca. E perdie di Italien risurton maggioî de quelle do nemigo, che, tuttavia, o ne risentì ciu duamente pe o progrescivo amermâse de risorse generæ doppo trei anni de guæra. Mentre in Aostria, pe i complementi, se doveiva ricorî sorvetutto a-i ferii guarii, in Italia gh'ea ancon larghe risorse inte classe zoeniscime e inte ançiañe (sença consciderâ e risorse materiæ, sterminæ doppo l’intervento statunieize). Una masciscia offensciva aostro-tedesca finalizzâ a allontanâ o peigo in sce Trieste e responciâ i Italien a-o de là da frontea de l'Isonço a començò o 24 ottobre: l’attacco aostro-germanico o penetrò in profonditæ, travozendo e difeise e razonzendo o mæximo giorno Caporetto. Cadorna o dette l’ordine de retiâ e a linia d’arresto a fu stabilia, doppo o convegno interalliao de Peschea e a sostituçion de Cadorna con A. Diaz, in sce-o Piave; i Italien ariescin a arrestâ l’offensciva aostro-tedesca scadenâ o 10 novembre insce l’âtocian d’Axiago e sviluppaase in sce-o Piave e in sce-o Monte Grappa.
Fra e varrie conferençe militæ interalliæ, particolâ importança a l'aveiva avúo quella de Chantilly do 15-16 novembre 1916 inta quæ s'ea decizo o prinçippio do muttoo appoggio tra i fronti occidentæ, italian e barcanego. coscì, inte l'ottobre 1917 fu inviao in Italia un’armâ anglo-françeize, ch'a s'attestò in sce-o Mincio a imbastîve una linnia de difeiza in sce-a quæ combatte, into caxo de un urteriô cedimento de quella do Piave.
L’offensciva aostro-tedesca a l'aiva mostrao l’importança de un’union sempre ciu streita fra i alliæ; into convegno de Rapallo do 7 de novembre, i trei primmi ministri de Gran Bretagna, França e Italia decidettan l’istituçion de un conseggio superiô da guæra interalliâ, nœuvo passo longo a via de l'unitæ de comando.
Fronti minoî[Càngia | modifica sorgente]
Into settô balcanico o solo avvegnimento importante in sce-o cian strategico o fu l’intrâ in guæra da Grecia a scianco de forçe de l'Inteiza o 27 zugno. In Mesopotamia, i Ingreixi occupon l’11 março Baghdad. In Palestiña o generâ E. Allenby, travotta a linia turca de Bersabea (1° ottobre), o preize Gazza, Giaffa e Gerusalemme. L’avançâ de Allenby in sce-a Palestiña a l'ea stæta appoggiâ efficaxemente da l'açion de guerriggia conduta inta region da T.E. Lawrence (Lawrence d’Arabia), animatô da rivotta araba contra l’Impeo ottoman.
A guæra in sce-i moæ[Càngia | modifica sorgente]
La guæra sottomariña illimitâ repigiâ o 1° de frevâ 1917 a razonse o mascimo de l'intenscitæ in arvî, quande fu affondao circa un milion de tonei de naviggio mercantî. Se i sommerzibili avessan posciúo continuâ con un tâ ritmo de destruçion, a Gran Bretagna a no l'aviæ posciúo sorvevive e i USA no avieivan posciúo trasportâ in Œüropa i eserciti, i viveri e i materiæ, che fun da pœu fatô essençiâ de vittoia into 1918. Ma i mezi de difeiza se mostron sempre ciu efficaxi; o trasporto de l'esercito statunitense in Œüropa o costituì o trionfo do scistema di convolli scortæ. Da-a stæ do 1917 i mezi offenscivi aomenton i reizeghi di sottomarin: into Mâ do Nord fu stabilio un sbarramento de miñe in sce un’estenscion de 400 km; de speciæ nave battuggia munie de ecogoniometri scaregavan contra i sottomarin tedeschi de granæ esplodente.
I sviluppi bellichi into 1918[Càngia | modifica sorgente]
Fronte occidentâ[Càngia | modifica sorgente]
Doppo l’eliminaçion da Ruscia e da Romania da-o conflito, o comando tedesco o passò a-a missa a ponto de un cian strategico, elaborao da Ludendorff, pe conseguî l’annintamento do nemigo attraverso una serie de battagge prepaatoie. Tra março e zugno fun lanciæ træ offenscive, con grande desccegamento de ommi e mezi che tuttavia no porton a nisciun di obiettivi strategichi intravisti da Ludendorff: ni a separaçion di Ingreixi da-i Françeixi, ni a sconfita di Ingreixi in sce-i porti da Manega, ni a conquista de Amiens, ni o controllo da valadda de l'Oise. Into fratempo i Statunieixi, pe a prescion alliâ, decupricavan i effettivi in Œüropa: tra mazzo e zugno sbarcon in França 520.000 sordatti. Da março s'ea realizzao o comando unico inta persoña do generâ F. Foch, a-o quæ fun affidæ ascì ‘facortæ de coordinamento’ in sce-o fronte italian.
A primma offensciva a començò o 21 março con un attacco in Piccardia che in 15 giorni de battaggia o guaagnò a-i Tedeschi un’avançâ de 60 km in sce circa âtretanti de largheçça, con 300.000 ommi perdui da-i soli Ingreixi.
O 9 d'arvî Luderdorff o scadenò un attacco inte Fiandre, con obiettivo a conquista di porti do passo de Calais; inta nœuva offensciva de Ypres in sce-o prinçippio o successo o fu noteive; ma o 25, doppo a conquista do Monte Kemmel, con l’affluî de riserve, in gran parte Françeixi, i Tedeschi sospeizan l’offensciva.
Pe assestâ un nœuvo corpo a-i Françeixi, inta parte opposta a quella dov'ea dislocao o grosso di alliæ, Ludendorff o scelse a poxiçion do Chemin-des-Dames, naturalmente forte, ma debolmente occupâ. L’offensciva, començâ o 27 mazzo into træto compreizo fra Soissons e Reims, a l'ariescì in pin, ascì pe l’impiego de iprite, e o 1° de zugno i Tedeschi zonzeivan in sce-a Marna menaççando a mæxima capitâ françeize: Foch o fermò, tuttavia, l’avançâ concentrando a riserva longo e prinçipæ direttrixe d’urto do nemigo. Sciben ch'a situaçion strategica a no foise sostançiamente megioâ pe a Germania, i trei succesci de primmaveia aveivan scosso l’opinion pubbrica, specie in França, che i consciderava presaggi de vittoia definitiva. Mentre se compiva i preparativi pe o quarto attacco, i Aostriachi scadenon l’offensciva in sce-o fronte italian.
A battaggia do Piave[Càngia | modifica sorgente]
Into frevâ-março 1918 i unitæ de l'esercito italian poeivan consciderâse ricostituie: 300.000 ommi e 3000 cannoin aveivan rafforçao o fronte. o giorno de l'attacco, i Aostriachi avançon contemporaniamente in sce-o fronte montan e in sce quello do Piave; in sce-o primmo, a difeisa italiaña a l'impoze a-o nemigo de dexiste da l'offensciva in grande za a seia mæxima do 15; in sce-o segondo fronte, a seia do 16 zugno l’intervento de riserve italiañe o bloccò ascì l’attacco aostriaco in sce-o Montello, dove o 19 començò a controffensciva de A. Diaz, che inte pochi giorni a l'indusse o nemigo a-a retiata. I Italien aveivan perdúo 90.000 ommi, i Aostriachi 150.000, con enorme consummo de materiæ bellichi.
Controffensciva e vittoia alliâ[Càngia | modifica sorgente]
A-a quarta offensciva tedesca contra i Françeixi sferrâ o 15 de luggio contemporaniamente in sce-a Marna e a E de Reims e arrestâ con forte perdie, o 18 Foch o l'oppose un attacco contra a sacca nemiga do Chemin-des-Dames-Marna: l’unica via de comunicaçion pe i armæ tedesche da Marna, quella Soissons-Fismey, a l'ea a l'improvvista menaççâ da-o nemigo. Ludendorff o l'ariescì a attuâ un recegamento progrescivo in sce-a Vesle e l’Aisne e quande (3 d'agosto) Foch o l'ordinò a sospenscion da controffensciva i Tedeschi aveivan perdúo squæxi tutti i guaagni realizzæ con l’attacco do Chemin-des-Dames do 1917.
Primma che l’offensciva generâ in sce-o fronte occidentâ a començesse, in sce-o fronte di Balchen o 15 settembre fu sferrao l’offensciva ch'a costrenze' i Burgai a domandâ l’armistiçio, firmao o 29. In conseguença de questo evento tutto o scianco meridionâ de l'Impeo aostro-ungægo o l'ea averto a l'invaxon de l'armâ d’oriente. Inte una scituaçion generâ coscì favoeive Foch o començò l’offensciva, precedua da di attacchi prepaatoi che determinon a crixi morâ de l'esercito iñemigo (ciu reparti se ammutinon, molti se impegnon debolmente): tra o 26 e o 29 settembre i armæ alliæ (de forçe ingente statuniense e britanneghe ean ormai in França), eseguin di offenscive concentriche da-o Mâ do Nord a-a Mœusa; o 10 d'ottobre a linnia de fortificaçion Hindenburg a l'ea stoccâ e superâ ovunque. Tra ottobre e novembre i alliæ responcion progrescivamente e forçe tedesche da tutto o fronte occidentâ.
L’offensciva finâ italiaña[Càngia | modifica sorgente]
L’attacco scadeñao in sce-o fronte italo-aostriaco da-e forçe italiañe o 24 ottobre o l'incontrò rescistença in sce-i monti a caosa do terren e, scin a-o 28, in cianua ascì, pe a piña do Piave, ch'a paralizzò l’açion. Attraversao o sciumme graçie a una brillante manœuvra do generâ E. Caviggia, o 29 mæximo fu liberao Vittoio Venneto. O comando aostriaco o començò immediatamente de trattative pe a reiza incondiçionâ, mentre e forçe italiañe razonzeivan Trento e, via mâ, Trieste.
I opiaçioin into Meddio Oriente[Càngia | modifica sorgente]
In Turchia, o crollo russo o l'aveiva incoraggio i amîe di Zoeni Turchi longo a fascia eüroaxiatica a N de l'Anatolia: a-a fin de zugno, de truppe turche occupon Batum, Ardahan, Tabriz e Urmia; a settembre levon a-i Ingreixi o centro petroliffero de Baku. In sce-o fronte da Mesopotamia, a novembre e forçe britanneghe occupon a region de Mossul. In Palestiña, o 19 settembre o generâ Allenby o sferrò l’offensciva tra Rafaāt e o mâ: cheita Tiberiade, Damasco, Beirut e Aleppo, i Turchi sottoscrissan a reiza incondiçionâ.
I armistiççi e i trattæ de paxe[Càngia | modifica sorgente]
A Burgaja a concluse l’armistiçio o 29 settembre 1918, seguia da-a Turchia (30 ottobre). O governo tedesco, in sce sollecitaçion do stato maggiô, o començò o 3 d'ottobre e trattative de paxe in sce-a base di Quattorze ponti; ótegnúo o consenso generico de T.W. Wilson a nomme di alliæ, o governo costituiose doppo l’abdicaçion de Ghigermo II o firmò l’armistiçio l’11 novembre a Compiègne. O 3 a Villa Giusti, presso Paddoa, l'ea stæto firmao l’armistiçio italo-aostriaco; l’11 l’imperatô Carlo I, doppo un estremmo tentativo de trasformâ l’impeo inte un stato federâ in sce-a base de 4 regni naçionæ (Aostria, Ungaja, Polonia e territoi iugoslavi), o l'abdicò e o 12 fu proclamao a repubbrica in Aostria, o 16 in Ungaja. E varrie naçionalitæ se davan di governi aotonomi, scicché o vegio Impeo asburgico o cessava de existe.
Pe stabilî e condiçioin de paxe fu riunia a Conferença de Parigi, ch'a començò a-a meitæ de zenâ 1919. Gh'ea rappresentao tutti i stati vinçitoî, ma solo a-e grende potençe – Stati Unii, Gran Bretagna, França, Italia, Giappon – ea riservao de deliberâ in sce tutte e questioin, mentre i minoî intervegnivan solo se direttamente interessæ. O programma de paxe britannego, sostegnúo da D. Lloyd George, o l'amiava a rende inoccoa a Germania e a pigiâghe e colonnie; quello françeize, impersonao da G. Clemenceau, o tendeiva a inferî un corpo decixivo a-o tradiçionâ nemigo tedesco, ch'o vendichesse o 1870 e o desse a-a França de dueive garantie; quello statunitense, propugnao da Wilson, o se concretava inte una paxe inspiâ a-i prinçippi di quattorze punti, ma o l'urtava contra una re' d’interesci che ne rendeivan diffiçile l’applicaçion; quello italian o tendeiva a asseguâ a l'Italia o confin alpin, a supremaçia inte l'Adriatego, una sfea d’influença balcanica, di compensci coloniæ. O poco entuxiasmo mostrao, in nomme di grandi sacrifixi sofferti, pe i prinçipi wilsonien, o finì co-o creâ a l'Italia una scituaçion diplomatica diffiçile.
Se zonse coscì a-i varri trattæ: de Versagge co-a Germania (28 zugno 1919), de Saint-Germain con l’Aostria (10 settembre 1919), de Neuilly co-a Burgaia (27 novembre 1919), do Trianon con l’Ungaja (4 zugno 1920), de Sèvres co-a Turchia (10 agosto 1920). A Germania a perse e colonie, a flotta militâ e mercantî e di distreiti miniai; ghe fu imposto l’obrigo de riparaçioin e o divieto de tegnî un esercito superiô a 100.000 ommi. Sorzette di nœuvi stati: a Polonia, a Cecoslovacchia, a Iugoslavia, a Finlandia, a Lituania, a Lettonia, l’Estonia, l’Albania; e di âtri subin di prefondi mutamenti de frontee. L’Italia a l'ótègne o confin alpin, ma arestò insolua a costion adriatega co-o nœuvo stato iugoslavo e quella di compensci coloniæ. Molte costioin fun rinviæ e molte decixoin vègnan modificæ inti anni succescivi, con di conseguenti motivi de perscistente agitaçion e irrequeteçça.
E conseguençe da guæra[Càngia | modifica sorgente]
In sce-o terren da strategia militâ a primma guæra a segnò una virâ epocâ a motivo, in primmo lœugo, da diffuxon di arme aotomatiche che reizan estremamente dispendioso in termini de vitte umañe o tradiçionâ attacco de fantaia ò de cavallaia a-e postaçioin nemighe; ço o determinò l’evoluçion da-a guæra de movimento a-a guæra de poxiçion ò de logoramento: lœugo privilegiao de l'aspetto militâ do conflito o fu dunque a trincea. In sce-o cian de innovaçioin tecnologiche nascette in questo periodo un di protagonisti di futui confliti, o caro armao, adotao da-i Britanneghi into 1916. Tra i âtre novitæ relative a-i armamenti ghe fu i gas asfiscianti (che impozan l’obrigo da maschera antigas), l’aeroplan (sciben armao de mitragiatrixe, o fu doeuviao pe-o ciu a scopo ricognitivo), o sottomarin. L’exigença de coordinâ e mœuve di enormi contingenti in sce un fronte ben ampio a dette lœugo a-o sviluppo de telecomunicaçioin e a-o masciscio impiego di mezi motorizzæ.
A leva de massa (fu mobilitao complescivamente 65 mioin d'ommi) e e speize militæ determinon o fenommeno, inte quella mezua ineddito, da mobilitaçion totâ do paise belligerante: da-a produçion industriâ stimolâ da-e commisse statæ a-o raçionamento di generi alimentæ, da-a programmaçion da produçion agricola a-a censua in sce-a stampa, scin a l'identificaçion do territoio pattrio comme ‘fronte interno’, a guæra a penetrò inte tutti i gangli sociæ de naçioin, determinando in particolâ l’inaspimento do controllo represcivo statâ. Questo o l'assonse forme e contegnui particolarmente rilevanti a traverso a propaganda, l’impeio in sce-i meccanismi produttivi, l’arresto di discidenti ò di paxifisti.
L’adexon de popolaçioin a-e rispettive politiche naçionæ a no fu omogennia ni continnoa into tempo: o 1917 o fu l’anno de maggiô tenscion sociâ inte molti stati eüropei (incluza l’Italia); in Ruscia o macontento popolâ o se ligò a-i dezastri do fronte e a-a determinaçion di rivoluçionai generando a Rivoluçion d’ottobre.
O dezaxo do doppoguæra, connesso a-o vegnî meno do controllo sociâ e a-e diffiçile riconverscioin de economie de guæra, o l'investì torna e societæ eüropee into so insemme. Otr'a-e rivendicaçioin do movimento operaio (che assonsan ampieçça e radicalitæ inedite), van conscideræ i movimenti di ex combattenti, i partii e i movimenti contadin (sorvetutto inte l'Œüropa orientâ), i movimenti de donne (ch'aveivan diffusamente sostituio a-a produçion i ommi mobilitæ), e nœuve formaçioin politiche. Inte varri paixi (tra i quæ l’Italia, dove l’esploxon di movimenti de massa a segnò a fin do regimme liberâ e a fu a l'origine do fascismo), l’insemme de queste tenscioin a caozò di scompensci politteghi e istituçionæ.
L’Œüropa into so complesso a sciortì da-o conflito indebolia da-e vittime (circa 8 mioin de morti e 20 mioin de ferii), da-e destruçioin, da-i debiti. In sce-a scena mondiâ, i Stati Unii pe a primma votta ean sciortii da l'isoaçionismo (pe rientrâghe co-a sconfita do partio de Wilson into 1920) mescciandose inte vexende politiche eüropee, mentre a Ruscia sovietica a rispondeiva a-o tentativo de soffocamento durante a guæra civî co-a fondaçion de l'Internaçionâ comunista (1919).
I trattæ de paxe no superon e rivalitæ naçionæ ch'ean stæte a l'origine da guæra, creando e premesse pe di urterioî confliti; in particolâ, a dissoluçion de l'Aostria-Ungaja e e condiçioin de reiza imposte a-a Germania riverson e tenscioin naçionæ in sce molti di nœuvi stati. Densci de tenscioin se presentavan ascì i rapporti tra e potençe vinçitrixe e a Germania, a-a quæ fu imposto de condiçioin politiche, economiche e militæ mai tanto aspie da rivelâse fîto irrealisteghe.
Ciu in generâ, fallì o tentativo da Societæ de Naçioin (istituia into 1919) de costruî un organismo pe un nœuvo scistema de rapporti internaçionæ.


c: text/html

text:
léngoa artifiçiâle
'Na léngoa artifiçiâle a l’é 'na léngoa che a l’é stæta concepîa, pianificâ, (definiçión che a vêgne preferîa a artifiçiâle), in sce-a bâze de ‘na série de régole raçionâli, e no evòloa in mòdo naturale.
Za in to dîsetêximo sécolo filòzofi e studiôzi de lògica i l’avéivan pensòu a de nêuve léngoe, ò modificòu o latìn, in te l’inténto de òtegnî ‘n’ezàtta corispondénsa tra i concétti e e paròlle adêuviæ pe esprìmme i concétti mæximi ma sôlo l’Esperànto, a-a fin de l’Éuttoçénto, o l’é sciortîo a afermâse in to ténpo e difóndise cómme léngoa parlâ pe davéi.

robotstxt: allowed

filter: keep


text:
Stampa
Stampa, tecnica ch'a permette de riprodúe da una matrixe – segge questa fixica, comme inta stampa tipografica, ò elettronica, comme inta stampa digitâ – tante coppie pæge de testi, disegni ò imaggini. A stampa se pœu definî o primmo mezo de comunicaçion de massa e a l'ha contribuio in moddo determinante a-a diffuxon da conoscença e di fæti colturæ e a-a circolaçion de idee.
Indiçe
Cenni storichi[Càngia | modifica sorgente]
O primmo scistema de stampa o fu quello in rilevo bazao in sce-o mettodo scilografico, conosciúo da-i Cineixi fin da-o 4° secolo. O testo o l'ea scrito in sce un fœuggio de papê e riportao a decarco in sce un cian de legno ch'o vegniva incizo a rilevo co-i caratteri a contraçê e inciostrao; s'ótegniva a riproduçion imprimendoghe adosso un fœuggio de papê. Tâ metodo o fu appricao into 14° sec. in Œüropa da-i fabbricanti de carte da zœugo; o processo o s'esteize dapœuscia a-a realizzaçion de d’immagine religioze e da pœu de vei e proppri libbri (i coscì díti libbri scilograffeghi).
Into 10° sec., sempre in Ciña, ebbe començo a stampa a caratteri mobili, primma in legno e da pœu in tæracœutta. In Œüropa se deve a-o tedesco Johann Gutenberg (1397-1468) l’ideaçion do procedimento de stampa tipografica a caratteri mobili, con fuxon di caratteri in liga e stampa in sce di torci a leva. Co-a nascita da tipografia feççan a so appaiçion e macchine da stampa ascì. A macchina de Gutenberg, amegioâ inti so particolæ e costruia intregamente in legno, a fu d'uzo constante fin a-o 1783, quand'a fu munia de un’incastellatua de færo e de un cian de rammo (F.-A. Didot e R. Brichet). Into 1807 fu construto in Inghiltæra da A. Stanhope a macchina da stampa completamente metallica, co-a quæ fu poscibile raddoggiâ a produçion giornalea. O tedesco A. Koenig o fissò i critei fondamentæ a-i quæ s'inspia a macchina ciano-cilindrica (1816); e ciu importante innovaçioin fun a stampa mediante cilindro de prescion e, poco doppo, l’introduçion di ròlli d’inciostraçion. O scistema tipografico o s'affermò rapidamente, favoiio ascì da l'invençion de macchine compoxitrixe: o primmo modello de linotype o fu realizzao da G. Merghenthaler into 1886; a macchina monotype a fu creâ da l'american T. Lanston int'o mæximo periodo, ma a commençò a êse praticamente dœuviâ soltanto a-o prinçippio do 20° secolo.
O scistema de stampa litografego o fu inventao verso o 1796 da-o tedesco L. Senefelder, ch'o l'aiva notao a particolâ proprietæ de prie carcaie de Solenhofen (Monego de Bavea) de refuâ l’inciostro grasso quand'en bagnæ e de riçevilo quande son sciute. O mettodo de stampa in offset o l'è l’esprescion moderna da litografia. O scistema de stampa carcografego o l'ha invece di origine ben antighe: za i fravveghi fiorentin do Medioevo, doppo avei impio e proprie incixoin in bassorilevo con un produto grasso e neigro aderente pe fuxon, tiavan e prœuve de controllo. A stampa rotocarco, realizzaçion moderna da carcografia, a l'è sciorta a-o començo do 20° sec. a prœuvo a l'ideaçion, da parte de G. Meisenbach, di scistemi de tramma a rætin (1882), a-a missa a punto, a œuvia do boemmo K. Klietsch do processo a gran de rexiña (1895) e a-o succescivo sviluppo, pe meito de E. Mertens (1897), da tecnica de preparaçion con fotocarcografia.
Tra i procesci de stampa minoî, s'aregorda o processo fototippico, conscistente into riprodue de immagine fotografiche in sce pria litografica coverta de gelatiña senscibilizzâ a-o bicromato, inventao into 1855 da L.A. Poitevin e perfeçionao da-o fotografo J. Albert; o processo de stampa a l'aniliña (ò flesciografia) che, nasciúo in Germania into 1890, o dœuvia l'inciostro a aniliña con un sciorvente alcollico; a serigrafia, saiv'a dî a stampa a traverso di tesciui de sæa, idiâ da-i Egiçien e grandemente sviluppâ da-i Giapponeixi, a fu riproposta con tecnica moderna da S. Simon a l'iniçio do 20° secolo.
I scistemi de stampa moderni[Càngia | modifica sorgente]
A tecnologia da stampa a l'ha registrao da-a meitæ di anni 1970 un’evoluçion profonda. A-a compoxiçion tipografica in ciongio s'è sostituio e fotocompoxitrixe con generaçion do carattere, pe via de matrixe segge ottiche segge elettroniche. O carattere da matrixe o ven proiettao in sce-a peliccola, o pœu êse ingrandio, redúto, inclinao, e o tutto o vegne comandao da di appoxiti programmi che contegnan, otr'a-o testo da riprodue, tutti i coddexi pe una coretta compoxiçion. Inta fotoriproduçion, a-o procedimento con de macchine fotografiche e filtri pe separâ i 4 coî de stampa s'è sostituio i seleçionatoî elettroneghi (scanner), che lezan punto pe punto l’originâ a coî, ne corezan, con di opportun comandi, i difetti, ezegoiscian ingrandimenti, reduçioin e coreçioin ascì circoscrite a una sola tonalitæ de cô.
Da-a rente a-e tecniche de stampa tradiçionæ, definibile ascì a impatto, s'è sviluppao una tecnica de stampa a no impatto, a getto d’inciostro (ink-jet) e laser, e a matrixe digitâ ch'a sfrûta i prinçippi de l'elettrofotografia ò xerografia, za conosciui e applicæ inte tutte e appægiatue fotocopiatrixe. E macchine son vegnue via via ciu veloxe e grende.
Inta stampa digitâ no existe ciu a necescitæ de procede a-a realizzaçion de una forma da stampa fixica, ma se pœu zonze a un produto stampao direttamente da-i dæti digitæ (testo e imaggine) preventivamente codificæ a l'interno de un carcoâtô. L’impiego di carcolatoî o consente de fæto de unî l’elaboraçion di testi a quella de inlustraçioin, un tempo nettamente distinte tra lô, graççie a di scistemi informatteghi ciu ò meno complesci, collegæ fra de lô a segonda di exigençe da laoaçion. A livello industriâ di scistemi composti da ciu computer forman in ta re' de struttue do tipo client server, dove ogni server connesso a-a re' o l'è specializzao segge pe ezeguî de speciffiche fonçioin interne (prez., provei a l'archiviaçion e a-a gestion di dæti) segge pe-i collegamenti con l’esterno, prez., con di âtri scistemi editoriæ. Di âtri computer son da pœu collegæ a-a re' pe ezeguî varie laoaçioin quæ, prez., dizegno de paggine, inmiscion e elaboraçion di testi e immagine, veriffica do stæto de avançamento de pagine. E pagine do giornâ, preparæ in moddo completo, pœuan êse controllæ segge in sce-i terminæ mæximi do scistema, segge stampandole in sboççe in sce de stampante laser; quande a verifica a l'è urtimâ, e pagine son dœuviæ pe produe e forme de stampa necessaie pe o passaggio inte rotative.
O materiâ ciu comunemente dœuviao comme supporto de stampa o l'è o papê ò atro materiâ papiaio (cartonetto, carton), de adatte caratteristeghe, ma se pœu effettuâ a stampa ascì in sce di tesciui, metalli, çelluloide e mateie plasteghe, cœuio, veddro, legno ecc. L’elemento de contrasto o l'è l’inciostro.
Tipi de stampa[Càngia | modifica sorgente]
Se pœu distingue quattro gren famigge de scistemi de stampa : stampa in rilevo, in ta quæ e parte che riçevan l’inciostro son tutte a-a mæxima âteçça in sce-o cian de stampa, mentre e parte da no stampâ son ciu basse e incavæ; se individdua doi procesci industriæ: a tipografia a stampa diretta e a stampa a l'aniliña; stampa in incavo (ò in bassorilevo), inta quæ e parte che riçevan l’inciostro son incavæ rispetto a-o cian de stampa: l’inciostro o s'arecœugge inti cavi e o se depoxita in sce-o supporto a spessô differente segondo a profonditæ de l'incixon; o processo clascico de questo scistema a l'è a carcografia, ancon dœuviao pe a stampa de francobolli, o processo industriâ a stampa rotocarco, dœuviâ pe e riviste illustræ; stampa in cian, in ta quæ e parte che riçevan l’inciostro e quelle che no o riçevan son in sce-o mæximo cian; un trattamento speciâ o rende e primme riçettive a l'inciostro; i procesci clascichi son a litografia e a fototipia; quello industriâ, derivao da-a litografia, o l'è o processo offset, a stampa indiretta, largamente impiegao pe a stampa de libbri e cotidien; stampa permeografega, inta quæ a forma da stampa a l'è costituia da di tesciui a magge fitte lasciæ permeabile a l'inciostro inte zone stampante e impermeabile inte zone no stampante; o processo industriâ o l'è a serigrafia, pe a stampa in sce veddri, tesciui, mateie plasteghe e metalli.
Macchine da stampa[Càngia | modifica sorgente]
E prinçipæ fonçioin de macchine da stampa son: inciostraçion da forma a ogni impronta, alimentaçion do papê, comprescion do fœuggio in sce-a forma inciostrâ, recugeita di fœuggi stampæ. A segonda do moddo co-o quæ ven exerçitao a prescion e de caratteristeghe da forma, s'ha de macchine "cian contra cian" (ò platiñe), se un cian portante un fœuggio da stampâ o vegne premuo in sce una forma ciaña; macchine cian-cilindreghe, se a prescion a l'è generâ da-o contatto de un cilindro rolante in sce un cian ch'o porta a forma ciaña; macchine rotative, se a prescion a l'è generâ da-o contatto de 'n cilindro (cilindro de prescion) co-in âtro cilindro (cilindro porta-forma) portante a forma curva. A segonda do scistema co-o quæ a macchina a l'è alimentâ de papê s'ha: macchine da fœuggio, inte quæ o papê, perfettamente taggiao e squadrao segondo o formato e recugeito in pille, o vegne portao fœuggio pe fœuggio a-i organi de stampa; macchine da bobiña, inte quæ o papê o l'intra inta macchina sotta forma de una banda continnoa e o ven taggiao e cegao, doppo a stampa, da-a macchina mæxima.


text:
Pierre Simon Laplace
Pierre Simon de Laplace (Beauomont-en-auge, Calvados, 1749 - Parigi 1827), astronnomo, fixico e matematico , un di mascimi sciençiæ françeixi de l'epoca napolionega.
A so œuvia fondamentâ a l'è o Traité de mécanique céleste (5 voll., 1798-1825), in ta quæ o l'espoñe de importante scoverte e innovaçioin (teoria de perturbaçioin, secolæ e periodiche; perturbaçioin mutoe de Giove e Saturno; teoria dinamica de maree ecc.). O dette di noteivi contribuii a l'elettromagnetismo e a molti âtri campi da fixica (teoria di fenommeni capillæ, acustega, teoria di gas, calorimetria ecc.); in matematica o fu determinante pe o sviluppo de l'analixi algebrica e infiniteximâ e o calcolo de probabilitæ.
Vitta e attivitæ[Càngia | modifica sorgente]
De modesta famiggia de agricortoî, ciammao a Pariggi a 18 anni da J. d'Alembert, o divegne rapidamente famoso pe i so loei e o fu cormao de onoî da Napolion (ministro da pubbrica Istruçion, ma pe poche settemañe, into 1799; subito doppo senatô, da pœu, into 1803, cançellê do senáto). A prœuvo Laplace o reize però omaggio a Luigi XVIII, ch'o-o nominò pâo de França e marcheize.
Into 1816 o fu eletto membro de l' Académie française.
L'œuvia prinçipâ de Laplace a l'è o za çitao Traité de mécanique céleste. In questo son esposte e riçerche precedente a quelle de Laplace in sce-o moto e in sce-a figua di pianeti, e e nomiose e importante scoverte e innovaçioin do Laplace mæximo (teoria de perturbaçioin, secolæ e periodiche; teoria de l'acceleraçion secolâ da Luña; invariabilitæ secolâ de distançe medie di pianeti da-o Sô; teoria de l'attraçion di sferoidi; perturbaçioin mutoe de Giove e Saturno; teoria dinamica de maree; ecc.). inte riçerche in sce-i sferoidi Laplace o se servì de l'equaçion A2u = 0 (equaçion de Laplace) e de fonçioin sfeighe; queste riçerche g'han quindi rilevo ascì pe i contribuii a l'anallixi matematica. Inte una Expoxition du système du monde (1796), Laplace o deliniò sença formalismi matematichi e linnie generæ da meccanica çeleste, dando una ciu rigorosa formulaçion a-a teoria cosmogonica de Kant in sce l'origine do scistema solâ. Di importanti contribuii Laplace o l'apportò a l'elettromagnetismo (scistemaçion da teoria di campi elettrichi e magnetichi; formule elementæ di açioin magnetiche), comme in âtri campi da fixica (teoria di fenommeni capillæ, carcolo da veloçitæ de propagaçion do son, teoria di gas, calorimetria, ecc.), e, numeroxi e importantiscimi, into campo de l'analixi, algebrica e infiniteximâ (serie numeriche, serie trigonommetriche in doe variabile; fraçioin continnoe; integraçion di equaçioin differençiæ a-e derivæ ordinaie e a-e derivæ parçiæ; equaçioin a-e differençe finie, equaçion de Laplace, teoria do potençiâ, ecc.).
O feççe parte da primma commiscion incaregâ da çernia de unitæ fondamentæ pe o scistema metrico deximâ.
Laplace o pubbricò inoltre doe œuvie fondamentæ in sce-o calcolo de probabilitæ: a Théorie analytique des probabilités (1812), e ciu tardi (1819) un sazzo filosofico in sce-e probabilitæ. Inta primma Laplace o dimostra un celebre teorema (dîto ancœu de Laplace-Ljapunov): o caxo, inteiso comme l'effetto risurtante da un grande numero de piccene caose indipendente, o porta a-a lezze de distribuçion normâ, gaussiaña.


text:
Auföggio
L' Auföggio (nomme scientifico Laurus nobilis), o l' è un erbo da famiggia de Lauracee.
Aspetto[Càngia | modifica sorgente]
L' artezza a pö arrivä a 15 metri; spesso però o se presenta comme un sempliçe arbusto o custo. E föggie sun perscistenti, trattandose de unna cianta sempreverde, han forma lançeolä e superfizie coriacea. I sciui sun dioici de un cô tendente ao giano. I früti sun di ballin (drupe) neigri, ellittici; a sümenza a l' ha de grosse cotiledoni. E parti da cianta cuntegnen un öio essenziale.
Distribuzion geografica[Càngia | modifica sorgente]
L' auföggio o l' ea presente in ta flora da region do Mâ Mediterraneo zà dürante l' era terziaria. Segundo çerti, o saieva poi sparìo, pe esse riportou in tempi storici in Greçia e in Italia dall' Asia Minore. Unn' atra teoria a o da comme endemico in ta nostra penisola.
Ütilitæ[Càngia | modifica sorgente]
E föggie sun dövie in cüxinna, mentre e drupe servan pe a preparazion de liquuri.
Significou allegorico[Càngia | modifica sorgente]
In te l' antighitæ questa cianta a l' ea sacra a Apollo, comme ricorda o mito de Apollo e Dafne. L' Auföggio o vegniva associou ai poeti e ai vinçitoi.


text:
Ghigermo Marcon
Ghigermo Marcon (it. Guglielmo Marconi), nasciuo a Bologna o 25 Arvî 1874 e mòrto a Rumma o 20 Lûggio 1937, o l'è stæto 'n inzegné elettrico italian e o l'ha guagno o premmio Nobel pe a fixica into 1909.
O l'è famoso pe o svilûppo do sêu scistemma telegraffico sensa fîi oppûre radiotelegrafîa. O l'è stæto ascì prescidente de l'Accademia d'Italia.
Colegamènti Esterni[Càngia | modifica sorgente]
- Nobel: Guglielmo Marconi – Biografîa
- Marconi Corporation's Marconi Calling
- Guglielmo Marconi
- Comitato Guglielmo Marconi International, Bologna, ITALY


text:
Euròpa
In senso geografico, l'Europa o Œüropa (pr. /øj'rɔ:pa/) a l'è una penisua, parte occidentà de l' Euraxa. A l'é comunque considerâ un continente pe di mutivi culturali. U l'è un continente piccin a cui superfixie a mesüa solo 10.400.000 km² , popolæ da çirca 799.000.000 abitanti (statistiche dö 2003) che ü portan ad ese ö terço continente ciù populóu (derè a l'Asia e a l'Africa), pâ a un ottavo dä populaçiun mündiâ. Ä stòia euròpea e a sö coltùa han influençöu notevolmente tutt' ü mondo çivilizzóu. Ä poxiçiun çentrâ dell'Europa, rispetto a i âtri continenti, e a penetraçiun dö mâ han sempre favoïu e comunicaçioin fra e populaçiun de diverse regioin e e migraçoin verso e regioin dü mündo.


text:
Galissia
A Galissia (in galissian Galiza oppûre Galicia) a l'è 'na cômûnitæ outònoma in Spagna, scitûä a-o nòrd-est da Penìsöa Iberica.
A sêu capitâ a l'è Santiago de Compostela. Âtre çittæ importanti son: Vigo, A Coruña, Ourense e Lugo.
O sêu nomme ûffiçiâ o l'è Comunidade Autónoma de Galicia, a g'ha 'na sûperfiçie de 29.574 km² e 'na popolassiôn de 2.767.524 abitanti.
A g'ha confîn a nòrd co-o Mâ Cantàbrico, a sûd co-o Pòrtogallo, a òvest con l'Oçeano Atlantico e a est co-o Principado de Asturias e a regiôn Castilla y León.
Ghe sôn dôe léngue ûfiçiæ: o galissian e o castigian.
O sêu tæritöjo o se dividde in quattro provinse:
- Provincia de La Coruña (A CORUÑA)
- Provincia de Lugo (LUGO)
- Provincia de Orense (OURENSE)
- Provincia de Pontevedra (PONTEVEDRA)


text:
Liga Araba
La Liga Àraba (in àrabo: جامعة الدول العربية) a l'è unn-a organizzaçion di paixi pe a maggiô parte àrabi con sede in Egitto in ta çittæ do Cairo. Raxon da Liga Àraba a l'è a coordinaçion da economia, e relaçioin commerçiæ, e comunicaçioin, i affari coltuæ, e naçionalitæ, i passeporti, i visti, e a sanitæ. O patto da Liga Àraba o l'é de proibï a i stati membri de fâse guæra.
I sette stati fondatoi in to 1945 han formulô a raxon de l'associaçion ascì:
- Servî o ben comun de tutti i paixi àrabi, asseguâ megio condiçioin pe tutti i paixi àrabi, garantî o futùo de tutti i paixi àrabi e realizzâ e speanse e spëtatïe de tutti i paixi àrabi.
Paixi da ASEAN[Càngia | modifica sorgente]
- Da o 22 de Mazzo 1945: Arabbia Saudïa, Egitto, Giordannia, Iraq, Libano, Sciria e Yemen
- Da o 1953: Libia
- Da o 1956: Sudan
- Da o 1958: Maròcco e Tunixia
- Da o 1961: Kuwait
- Da o 1962: Algeïa
- Da o 1971: Bahrain, Emirati Àrabi Unïi, Qatar e Òman
- Da o 1973: Mauritania
- Da o 1974: Somalia
- Da o 1976: Palestinn-a
- Da o 1977: Gibuti
- Da o 1993: Isoe Comore


text:
Demetrio Stratos
Demetrio Stratos, all' anagrafe Eustratios Demetriou ( Lisciandria d' Egitto, 22 Arvî 1945 – Növa York, 13 Zügno 1979 ) o l' è stæto un müxicista greco, che o l' ha passou in Italia gran parte da sö vitta. In ti anni '60 o l' è stæto voxe solista e pianista de I Ribelli, complesso faxente parte do famoso Clan de Celentano. L' è o periodo de cover de grüppi stranieri (famosa l' è restä Pugni Chiusi).
I Area[Càngia | modifica sorgente]
Finia questa esperiensa, in to 1972 Stratos , insemme a Victor Busnello ( scioi ), Patrick Djivas ( basso ), Gaetano Leandro ( sassofono ) e Johnny Lambizi ( chitära ) o fonda i Area. In perfetta adexion ao spirito dell' epoca, i Area se proponeivan de ...abolî e differense che gh' è tra müxica e vitta. O nomme completo do grüppo o l' ea Area- International POPular Group. A formasion a saieva poi cangiä, con a precoce sostitusion de Lambizi e Leandro con Paolo Tofani e Patrizio Fariselli, e successivamente con o cangio fra Djivas e Ares Tavolazzi. I 33 gï pübblichæ dai Area son , fra 1973 e 1978: Arbeit Macht frei; Caution Radiaton Area; Crac!; Are(a)zione; Maledetti e da ürtimo Gli dei se ne vanno, gli arrabbiati restano. In sce testi politicizzæ, che ne fan unna banda scimbolo di anni '70, se innesta unna miscela originaliscima de jazz, müxica etnica, rock, che a resta assolutamente attuale anche ä giornä d' ancö.
E riçerche in sce a vocalitæ[Càngia | modifica sorgente]
Stratos o l' aveiva cominçou zà in ti ürtimi tempi di Area a stüdiä unna tecnica de canto armonico che a l' avieva portou, sciortindo dao grüppo, a dedicase solo ä riçerca vocale, raggiunzendo tonalitæ squæxi imposcibili. Queste riçerche vegnan interrotte dä morte, dovüa a unna rara forma de leucemia. L' attualitæ dell' opera de Demetrio Stratos a l' è stæta sottolineä da dui conçerti che i Area, riunî pe a primma votta dao 1979, han tegnüo a San Lazzaro (Bologna) o 29 e 30 Zennä 2010, insemme ä presentasion de libbri, documentaî e atre testimonianse.


text:
Guæra Mescico-Americann-a
A Guæra Mescico-Americann-a (1846 - 1848), dïta ascì "Guæra mescicann-a" (The Mexican War) in ti Stati Unïi e "Intervento nord-american" (la intervención norteamericana) o "Guæra do 47" (la guerra del 47) in Mescico, a l'e stæta combattùa tra e doe naçioin a seguito de l'annescion do Texas a-i Stati Unïi in to 1845. O Mescico o no l'aveiva reconosciùo a secescion do Texas in to 1836, e o l'aveiva sempre conscideroö unna provinsa rebelle.
A guæra a l'è stæta guagnâ da i Stati Unïi e a ciù importante conseguensa a l'è stæta a Cescion Mescicann-a, grassie a-a quæ i Stati Unïi s'han piggioö i teritöi che ancheu son:
E parte di teritöi attuali de:


text:
Organizzaçion de Naçioin Unïe
E Naçioin Unïe, nommi offiçiæ: United Nations in ingleise, Nations Unies in françèise, Naciones Unidas in spagnollo, الأمم المتحدة in àrabo, 联合国 cineise e OpraHизaция OбъeдиHëHHыx Haций in russo son unna organizzaçion internaçionâ a cui raxon a l'è l'agiutto da cooperaçion internaçionâ in te ramme da lezze internaçionâ, a seguesa internaçionâ, o sviluppo economico e l'ugualiansa soçiâ.
L'Organizzaçion de Naçioin Unïe a l'è stæta fondâ in to 1945 da çinquanta naçioin doppo a Segonda Guæra Mondiâ e a l'ha sostituio a Liga de Naçioin fondâ in to 1919 appreuvo a-a Primma Guæra Mondiâ.
Ancheu e Naçioin Unïe g'han 192 membri, praticamente tutte e naçioin indipendenti reconosciùe internaçionalmente.
E Naçioin Unïe, ONU, son governæ da un conseggio de seguressa dovve i çinque stati vinçitoî da segonda guæra mondiâ g'han o drïto de veto in scie resoluçioin de l'ONU; i çinque membri permanenti do conseggio de seguressa son:


text:
Versuri cantec:
Umbre de muri muri de maine
dunde ne vegni duve l'e ch'ane
da 'n scitu duve a l'un-a a se mustra nua
e a neutte a n'a puntou u cutellu a gua
e a munta l'ase gh'e restou Diu
u Diau l'e in ce e u s'e gh'e faetu u niu
ne sciurtimmu da u ma pe sciuga e osse da u Dria
e a funtan-a di cumbi 'nta ca de pria
E 'nt'a ca de pria chi ghe saia
int'a ca du Dria che u nu l'e maina
gente de Lugan facce da mandilla
qui che du luassu preferiscian l'a
figge de famiggia udu de bun
che ti peu ammiale senza u gundun
E a 'ste panse veue cose ghe daia
cose da beive, cose da mangia
frittua de pigneu giancu de Purtufin
cervelle de bae 'nt'u meximu vin
lasagne da fiddia ai quattru tucchi
paciugu in aegruduse de levre de cuppi
E 'nt'a barca du vin ghe naveghiemu 'nsc'i scheuggi
emigranti du rie cu'i cioi 'nt'i euggi
finche u matin crescia da pueilu recheugge
fre di ganeuffeni e de figge
bacan d'a corda marsa d'aegua e de sa
che a ne liga e a ne porta 'nte 'na creuza de ma


text:
Mercosur
O Mercosur (Mercòu Comûn d'o Sûd) o l'è 'n grûppo comerçiâle tra çerti stati sûdamerichen c'o çerca de promêuve o libero scangio e movimento de mercançie, personn-e e capitâli tra i sêu membri, pe svilûppâ l'integrassiôn politica e coltûâle tra i sêu membri e assoçiæ.
Son membri: Argentinn-a, Brasî, Paraguay e Uruguay. Venezuela o l'ha zà firmòu l'inträ ma o no l'è ancôn membro de diritti pin, dæto c'o l'è in atteisa de çerte approvassioin. Son ascì stati assoçiæ: Bolivia, Cile, Colombia, Ecuadòr e Perù.
Creòu o 30 novembre 1985 a-o Brasî, o l'ha piggiòu o sêu nomme o 26 marso 1991 in Asunción (Paraguay) e a sêu personn-a giûrìddica a-o Brasî o 15 dexembre 1995.
O dêuvia comme ûffiçiâli e léngue spagnòllo, portoghéize e guaranì.


text:
Eddy Merckx
Eddy Merckx Eddy Merckx u l'è staetu un famusu ciclista d'i anni settanta e fra i ciù grandi de tütti i tempi. U l'è legö a-a Ligüria pe' l'avégniméntu foscia ciü misteriusu d'a sö carriéra: in t'u 1969 , cun indóssu a maggia rösa d'u gìu d'Itallia, u l'è trûvö puxitivu a l'antidóping doppu a tappa de Sann-a e u vêgne squalificö. U abandunn-a a gära cianzendu sensa riêscì a dä spiegassiuìn. I culpevulisti i trôvan a spiegasiùn de inn-a superiuritè cuscì fórte insce i ätri. I inucentisti i sustégnan l'idéa d'u cumplóttu anche pérchè i curridùi, in te stu periudu d'a stóia d'u ciclismu, i accettävan ancùn buttiggétte da beive da u pübblicu, ch'i purèivan dunque cuntêgne quarsciasci côssa.


text:
Manicheismo
Manicheismo, religion fondâ da Mani (216-277), conosciuo in Occidente ascì comme Manicheo (foscia da-o siriaco Māni ḥayyā «Mani o vivente», nomme dœuviao pe evitâ, specce inti paixi de lengua grega, o zœugo de paole tra Mani e manis, gr. uaveίς «matto»).
Drammaticamente consapeive da sofferença do mondo e do vivo contrasto tra ben e mâ inta persoña umaña, o manicheismo o l'è induto a concepî tutta a realtæ existente comme esprescion de una lotta perenne tra doi prinçippi opposti: o Ben (a Luxe, o Spiito, Dê, into senso proprio da paola) e o Mâ (e Tenebre, a Mateia, o Spiito demoniaco, o Satana ‘crestian’). Questi do prinçippi, che o manicheismo o conscidera coeterni, primma che o mondo senscibile o l'avesse avúo origine, aveivan una so realtæ spaçiâ, oltre che spiituâ: a Luxe in paxe perfetta a s'estendeiva inte tutte e direçioin, circondando a nord, a est e a ovest e Tennebre, che aveivan o so regno a-o sud, sguarao da de perenne lotte intestiñe e turbao da de pascioin. Da questa opoxiçion ebbe origine a sofferença into mondo, segondo o mito: o prinçipe de Tenebre, vista l'abarlugante beleçça do mondo da Luxe, o vosse impadronisene e o fu contrastao da-o Poæ da Grandeçça (coscì i manichei dexignavan o Dê da Luxe), o quæ, no poendo sarvâse âtrimenti, o decize d'ofrî in sacrifiçio lê mæximo pe arrestâ l’attacco de forçe do mâ. Prinçipio attivo pe eccellença, o Dê da Luxe o trà alloa da lê a Moæ da Vitta (saiv'a dî a vitta comme realtæ cosmica), che a so votta a trà da lê l’Ommo primordiâ; questo o l'affronta o mâ, ma o vegne sconfito e o se dà in pasto a-i figgi de tennebre: de sta mainea de parte de luxe arestan prexonê de tenebre da-e quæ attendan de êse deliviæ. Se rende coscì inevitabile una lotta tra Luxe e Tenebre, e faze da quæ, descrite menutamente into manicheismo, se concluddan co-a creaçion do mondo fixico, di esei viventi (mescciua de partexelle de luxe prexonê do corpo, creao da-e tennebre) e infin da primma cobbia umaña, quella de Adammo e de Eva, formâ da-e potençe do mâ perché, reproduxendose tramite o dexideio carnâ, tegnissan in eterno prexonê di corpi e partexelle de luxe in liatri incióse. Coscì o manicheismo o leze in ciave fortemente pescimistega a vexenda umaña e o vedde into dexideio carnâ e inta reproduçion a conseguença primma do peccao e do mâ intimamente ligao a-a natua umaña. A resveggiâ in Adammo a consciença de parte de luxe in lê incióse, e forçe çeleste mandan Gexo, do quæ o Cristo storico o l'è una particolâ manifestaçion: coscì Gexo o l'adescia in Adammo o dexideio de sarveçça. Da questo momento l’ommo o pœu cessâ de êse strumento de forçe do mâ se, seguindo a via da sarveçça indicâ da-o Mani, o saviâ deliviâse de ogni instinto carnâ (perçò refiando o matrimonio, o mangiâ a carne, oservando a perfetta castitæ, ecc.). In tâ moddo l’ommo o vegniâ cooperatô de forçe do ben e contribuiâ a-a libiaçion de partexelle de luxe serræ inta mateia, scin a-o giudiççio finâ ch'o ne marchiâ o definitivo rescatto.
I manichei costituin una gexa co-ina propria gerarchia; i óditoî ò catecummeni (tâ fu Agostin pe nœuv'anni), i eletti, i prævi, i vescovi, i apostoi e sorve tutti un cappo, ch'o l'ea consciderao o successô de Mani. A prescinde da l'instruçion religioza e da-o canto in comun, o manicheismo o g'aiva una liturgia assæ scarsa, ascì pe l’assença de sacramenti: tâ poriæ êse consciderao solo o rito de ammiscion (quande se diventava catecumeni), conscistente inte l'impoxiçion da man drita in sce-o neoffito. Festa centrâ da liturgia manichea a l'ea a festa do bema, saiv'a dî da cattedra de Mani, ch'a cazeiva a l'incirca a l'epoca da Pasqua crestiaña e a çelebrava o martœuio do meistro.
O manicheismo o conobbe, pe œuvia de di attivi e abili miscionai, a ciu vasta diffuxon, penetrando inte poco ciu che un secolo da l'Affrica a-a Ciña malgrao de incagnie persecuçioin, adattandose de votta in votta a l'ambiente into quæ o doveiva œuviâ: o l'assonse coscì un ciu ciæo aspetto gnostico-neoplatonico in Occidente, o l'açetò in Perscia di esprescioin e di termini da religion de Zaratustra, mentre in Ciña o se tenzette de buddismo. Mentre però in Occidente o manicheismo o s'amortò verso o sec. 7°, in Oriente, e specce in Ciña, o duò scin otr'a-o sec. 12°, lasciando de lê cospicue traççe lettiaie e artisteghe.


text:
San Zorzo
San Zorzo (c 23 Arvî 303), martire crestian, o fu, segondo a tradiçion, un sordatto roman originaio d'a Palestiña, membro d'a guardia de l'impiatô Diocleçian. O l'é un d'i santi ciu veneræ d'a gexa Crestiaña Catollica, Anglicaña e Ortodossa. Famoso pe-a lezendia de San Zorzo e o serpente o l'é ascì un d'i Quatorze Santi Aoxiliatoî e un d'i ciu importanti santi-guerê. Se festezza o 23 d'arvî.
O l'é o santo patron de 'n gran nummero de stati, çittæ, profescioin, organizaçioin, marotti de çerte maotie, nonchè d'o movimento Scout.
A vitta de San Zorzo[Càngia | modifica sorgente]
L'é probabile che San Zorzo o nascè inte 'na nobile famiggia crestiaña a Lydda, ciamâ ascì Diospolis, int'a provinça romaña de Syria-Palæstina, l'odierna Lod in Israele tra o 275 e o 285 DC e o moì a Nicomedia. So poæ Geronçio o l'ea un ofiçiâ de l'eserçito roman d'a Cappadocia e so moæ Polychronia a l'ea d'a Palestiña. Ean tutti doî crestien e de nobile famigge d'Anici, e coscì o figgiœu o fu educao int'a fè crestiaña. O ciammon Georgios che in grego vœu dî "laoao d'a tæra". A quattorz'anni ghe moì so poæ, e pochi anni doppo so moæ ascì. Aloa o decise d'anâ a Nicomedia, a çitæ imperiale, e presentâse a l'impiatô Diocleçian e fâ domanda pe-a carea militâ. Diocleçian o l'acugette a braççe averte, scicomme o conosceiva so poæ Geronçio, un d'i so megio sordatti. O no gh'aiva ancon 30 anni che Zorzo o fu promosso tribun e assegnao a-a guardia imperiâ a Nicomedia.
Int'o 302 o Diocleçian (influençao da-o Galeio) o l'emanò un editto che ogni sordatto crestian o foise arrestao e tutti i atri sordatti ófrissan sacrifiçio a-i dê romen de quelli tempi. O Zorzo però o s'opose e co-o coraggio d'a so fè davanti a-o so imperatô e a-i so camaraddi o se deciarò crestian devoto. O Diocleçian, tutto sciaatao, pe no perde o so megio tribun e o figgio d'o so ofiçiâ ciu bravo, Geronçio, o tentò de convertîlo ofrindoghe sciña d'e tære, dinæ e scciavi s'o l'avesse sacrificao a-i dei romani. O Zorzo o refiò.
Visto che no gh'ea verso, l'imperatô o no poette fâ atro che fâlo giustiçiâ pe-o so refuo. Coscì o Zorzo o donò i so avei a-i povei o fu torturao a longo e in mille mainee, e a-a fin o fu decollao davanti a-e miage d'a çitæ de Nicomeddia o 23 d'arvî d'o 303 DC. A testimoniança d'o so supliçio a convinse l'impiatrixe Lusciandra e Atanaxo, un præve pagan, a fâse crestien liatri ascì, e coscì andon aprœuvo a-o Zorzo int'o martirio.
O so corpo o fu riportao a Lydda pe-a seportua, dovve i crestien piggion a venerâlo comme martire.
San Zorzo e o serpente[Càngia | modifica sorgente]
E meistræ ortodosse de San Zorzo ch'o l'amaçça un dragon includdan soventi a figua d'a fantiña ch'a l'amia da lonxi. L'interpretaçion iconografica tipica de st'inmaggine a l'è che o serpente o rapresenta tanto o diavo che l'impeo roman, a foenta a no saiæ atro che l'impiaixe Lusciandra mogê de l'impiao Diocleçian e quindi, segondo o lenguaggio de l'iconografia Bizantiña, l'imagine de San Zorzo ch'o l'amaçça o serpente a l'é a rapresentaçion d'o so martiio.
A lezendia de San Zorzo e o dragon a fu portâ inderê da-i croxæ e remanezzâ segondo o stile d'a letiatua eroica de corte.
A verscion ciu antiga a l'é inte 'n scrito georgian de l'unzeximo secolo.
A verscion ciu comuña a l'é quella inclusa da Zacco da Vaaze, arçivesco de Zena scin a-o 1298, int'a biografia de San Zorzo da so legenda aurea un di scriti religioxi ciu diffuxi into medioevo (ancœu ne sorvevive ciu che 800 manoscriti [1]):
[...] San Zorzo o l'ea un cavaggeo e o nascè in Cappadocia. Un giorno o l'arivò in ta provinça de Libya in ta çitæ de Silene . Vexin a sta çitæ gh'ea un stagno in to quæ gh'ea un dragon ch'o l'attœuscegava tutta a contrâ. Una votta tutte e gente se missan insemme pe andâlo a amaççâ , ma quande o vin, fuzzin. E quande quello o s'arentiva a-a çitæ o l'inveninava e gente co-o so sciao, e pe questo i çitten ghe davan ogni giorno doe pegoe da mangiâ, coscì ch'o no fesse mâ a-e persoñe. Quande no ghe foì ciu de pegoe, ghe dessan un ommo e 'na pegoa. Aloa s'ordenò che i figgiœu e i zoenetti d'a çitæ foisan tiæ a sciorte da dâ da mangiâ a-o serpente, foisan povei o nobili.
Coscì ghe ne mandon tanti, scin che un giorno sciortì o nomme d'a figgia do re, e lê, addolorao o disse a-o so popolo: "Pe l'amô di dei piggiæ l'oo e l'argento e tutto quello che gh'ho, ma lasciæme mæ figgia".
Quelli dissan: "Messê, voî ei fæto a lezze e i nostri figgi aoa en morti, ma voi vorriesci fâ o contraio. Che se ghe mande vostra figgia, donca abbruxiemo voî e a vostra ca'"
Visto ch'o no ghe poeiva fâ ninte, o re o se misse a cianze e o disse a so figgia: "Aoa no veddiò mai o giorno do to maiezzo" Quindi o tornò da-o popolo e o domandò œutto giorni de tempo, e ghe l'accordon. Quande i œutto dì fun passæ, tornon da lê e ghe dissan: "Veddei da voi ch'a çitæ a mœu".
Aloa o re o feççe vestî so figgia in sposægo, o l'abbraççò e o-a baxò, o-a beneixì e o-a condusse a-o lœugo donde gh'ea o dragon.
De mentre ch'a l'ea la, San Zorzo o passava de li, e veddendo a damma o domandò cose l'é ch'a fava.
Lê a disse: "Vattene, bello zoeno, che se donca ti mœui ti ascì".
Aloa lê o disse: "Dimme cose ti gh'hæ e percose ti cianzi".
Quande a vidde che lê o l'inscisteiva, a ghe spiegò ch'a l'ea stæta consegnâ a-o serpente.
Aloa San Zorzo o disse: "Bella figgia, n'aggi poiia, che mi t'agiutiô int'o nomme de Gexo Christo".
A disse: "Pe l'amô de Dio, bravo cavaggêo, vattene, che no ti me pœu deliviâ".
Mentre ch'ean a prœuvo a parlâ, sciortì fœua o dragon e o se misse a corî verso de lô. San Zorzo o montò a cavallo, o se feççe o segno da croxe e o s'asbriò contra o dragon ch'o ghe vegniva incontro, o-o corpì co-a so lança, o l'inciagò de brutto e o l'atterrò. Pœuscia o disse a-a foenta: "Passa a to çenta in gio a-o collo do serpente, e n'aggi poiia".
Lê a-o feççe e o dragon o se misse a andâghe a prœuvo, paxe comme 'n cagnin. Lê a-o condusse inta çitæ e e gente scappon via criando: "Ohimemoæ! Ohimedê! Semmo tutti morti!"
Aloa San Zorzo o ghe disse: "N'aggiæ poiia e aggiæ fè in Dê e Gexo Christe, fæve battezzâ e mi amaççiô o dragon".
Aloa o re e tutto o so poppolo se feççan battezzâ, e coscì San Zorzo o tiò fœua a spâ, o l'amaççò o serpente, o ghe taggiò a testa e o l'ordenò ch'o foise cacciao inti campi. Ghe vosse quattro poæa de bœu pe portâ via o so corpo da-a çitæ.
Quello dì fun battezzæ chinzemia ommi, senza contâ e donne e i figgiœu. Inte quello lœugo o re o fondò una gexa in onô de Nostra Scignoa e de San Zorzo, in ta quæ scin a-a giornâ d'ancœu sciorte 'na vivagna ch'a guarisce i marotti che beivan a so ægua.
Dapœu o re o l'ófrì a San Zorzo tanti dinæ quante se ne poeiva alumiâ, ma lê o-i refiò e o comandò che foisan dæti a-i povei pe l'amô de Dê. [...][2]
A croxe de San Zorzo[Càngia | modifica sorgente]
San Zorzo o l'ea o santo protettô de l'eserçito bizantin e difensô de l'Impeo Roman d'Oriente contra i barbai. O so culto o zonse a Zena co-e nave do generâ Belisaio, dove o l'asostò e so truppe durante a guæra grego-gottica (535-554);[3]
A primma testimoniança documentâ d'o vescillo co-a croxe de San Zorzo a l'é d'o 1063, int'a cronaca d'a conquista d'a Seçilia d'i Normanni contra i Saraxin, scrita da-o Gofrè Maatæra [4], mentre o primmo a dîne che a croxe de San Zorzo a l'é rossa in campo gianco o l'é torna o Giacomo da Vaze, verso o 1275, sempre inta vitta de San Zorzo, d'a so "Lezendia Aoria": "A l'assedio de Gerusalemme, da-o momento che [i Crestien] no s'incallavan a montâ e scae pe via d'a rescistença d'i Saraxin, San Zorzo o l'apparse in arme gianche e croxe rossa faxendo segno de seguilo segui e de piggiâ a çittæ." [5]
L'Accinelli o scrive into 1750 che "se sa" che into 1099 i Zeneixi a-a primma croxâ piggion comme bandea a croxe rossa in campo gianco e San Zorzo comme santo protettô[6] e che "no gh'é dubbio" che o Ricardo Cœu de Lion a croxe de San Zorzo o a piggiò da-i Zeneixi quande questi, co-e so nave, o porton in Tærasanta.[7]
Questo fæto o parriæ ese confermao ninte de meno che da-o ducca do Kent ascì into depliant do pavigion ingreise pe-e Colombiade d'o 1992: "A bandea de San Zorzo, una croxe rossa in campo gianco, a fu adottâ da l'Inghiltæra e da-a çitæ de Londra in to 1190 a ço che e so nave ch'intravan in to Mediterannio gódissan d'a proteçion d'a flotta zeneize. O Monarca Ingleize o pagava 'na tascia annoâ a-o Duxe de Zena pe questo privilegio."[8]
Invece o cavaggeo ingreise Roggê de Hoveden, ch'o l'ea a-a terça croxâ insemme a-o re Riccardo Cœu de Lion, o n'ha lasciao scrito che into 1188, partindo pe-a croxâ, quande ghe fu da çerne i coî pe-e bandee, pe distingue e naçioin crestiañe i uñe da i atre, a croxe rossa se-a piggion i Françeixi, a gianca i Ingreixi e a verde i Fiaminghi. [9]
O storico Laurence Gardner o sostegne che i Ingreixi a croxe rossa in campo gianco se-a piggion comme bandea in quanto se conscideravan eredi legittimi d'i re de França che ghe l'aivan comme bandea za da-a terça croxâ, mentre i re d'Inghiltæra a croxe ghe l'avieivan avua gianca.[10]
Notte[Càngia | modifica sorgente]
- ↑ Sherry L. Reames - The Legenda Aurea: A Reexamination of Its Paradoxical History - 1985
- ↑ http://www.fordham.edu/halsall/basis/goldenlegend/GoldenLegend-Volume3.asp#George
- ↑ (IT)Aldo Agosto - "A Compagna" Anno XLIII: N. 3 - Luglio-Settembre 2011
- ↑ (LA) Gaufridi Malaterrae, De rebus gestis Rogerii Calabriae et Siciliae comitis et Roberti Guiscardi ducis fratris eius, lib.II cap.33: "Dum talia versus certamen properando perorantur, apparuit quidam eques, splendidus in armis, equo albo insidens, album vexillum in summitate hastilis alligatum ferens et desuper splendidam crucem, quasi a nostra acie progrediens, ut nostros ad certamen promptiores redderet, fortissimo impetu hostes, ubi densiores erant, irrumpens. Quo viso, nostri, hilariores effecti, Deum sanctumque Georgium ingeminantes et prae gaudio tantae visionis compuncti, lacrimas fundendo, ipsum praecedentem promptissime subsecuti sunt."
- ↑ (LA) Jacobus de Voragine - Legenda aurea sanctorum - De sancto Georgio: "Legitur in hystoria Antiochena, quod, cum christiani ad obsidendum Jerusalem pergerent, quidam juvenis speciosissimus cuidam sacerdoti apparuit, qui sanctum Georgium ducem christianorum se esse dicens monuit, ut ejus reliquias secum in Jerusalem deportarent et ipse cum iis esset. Cum autem Jerusalem obsedissent et Saracenis resistentibus per scalas adscendere non auderent, beatus Georgius albis armis indutus et cruce rubra insignitus apparuit innuens, ut post se securi adscenderent et civitatem obtinerent. Qui hoc animati civitatem ceperunt et Saracenos occiderunt."
- ↑ (IT)Françesco Maria Accinelli, Compendio delle storie di Genova, tommo II, sub anno 1750: "ſi ſa che convocato da Papa Urbano II. il Concilio in Chiaramonte nel 1096. per la Crociata contro Saraceni nelle Soría, concedette a molti Prencipi, che la intrapreſero, che portaſſero la diviſa di una Croce di panno vermiglio ſopra la ſpalla deſtra. Tardi non furono i Genoveſi al ſoccorſo della glorioſa impreſa [...] e ritennero per ſua diviſa la Croce ſpiegandola in Campo bianco ne' loro Stendardi [...] quando creſcendo le conquiſte dell'Eſercito Criſtiano nel Levante, ſecondate dalla protezione del Glorioſo Martire S. Giorgio [...] l'Anno 1099, preſero queſti per loro Confaloniere, e Protettore i Genoveſi"
- ↑ Ibidem: "Conteſtano le Storie, che nel 1190., comparſi in Genova Filippo II. Re di Francia, e Riccardo I. Re d'Inghilterra, s'armarono da' Genoveſi 80. Navi per l'impreſa di Terraſanta [...] ne v'ha dubbio, che lo Stendardo della Città colla Croce roſſa vi s'inalberaſſe, e che il Re Ingleſe per ſua Inſegna aſſumeſſe quella de' Genoveſi, che ancora i Re tutti ſuoi ſucceſſori continuano, chiamandolo Stendardo di S. Giorgio: Con la stessa diviſa, cioè Croce vermiglia in Campo bianco."
- ↑ (EN)"H.R.H. The Duke of Kent - Welcome to the British Pavilion at Columbus 92" - 1992: "The St. George's flag, a red cross on a white field, was adopted by England and the City of London in 1190 for their ships entering the Mediterranean to benefit from the protection of the Geonoese fleet. The English Monarch paid an annual tribute to the Doge of Genoa for this privilege."
- ↑ (LA)Roger de Hoveden (1174–1201), Gesta Regis Henrici II et Gesta Regis Ricardi Benedicti abbatis, - ed, William Stubbs, 2 vols, Rolls series, Master of the Rolls, Court of Chancery, 1867. - 21 jan. 1188 - p.30: "Prædicti vero reges in susceptione crucis ad distinguendam gentem suam, signum evidens providerunt. Nam rex Franciæ et gens sua cruces rubeas susceperunt, et rex Angliæ et gens sua cruces albas susceperunt, et comes Flandriæ cum gente sua cruces virides suscepit."
- ↑ (EN)THE MYSTERIOUS IDENTITY OF SAINT GEORGE - Laurence Gardner - 2007: From the time of Edward III, George’s presumed knightly prowess became very much a part of England’s military culture, and his association with a red cross was a direct result of the Plantagenet kings claiming their family right to the hitherto Crusader Cross of France.


text:
Isoe Baleari
E Isoe Baleari (dïte in catalan e offiçialmente Illes Balears e Islas Baleares in spagnòllo) son unn-a Comûnitæ Autònoma spagnòlla composta da e ìsoe de l'arcipelago baleâre, scituòu into Mâ Mediterraneo vexin a a costa orientâ da Penìsoa Iberica.
G'han unn-a popolaçion de 1.001.062 abitanti (2006), ch'a rappresenta o 2,2% do totâle da Spagna.
E Isoe Baleari g'han doe lengue offiçiæ, o spagnòllo e o catalan.
Quest'arcipelago o l'è formòu da doî groppi de ìsoe:
- "Gimnesias": Menorca, Mallorca e Cabrera, e diversci isoòti.
- "Pitiusas": Ibiza e Formentera, e diversci isoòti.
Veddi Ascì:


text:
Sven Hedin
Sven Anders Hedin (Stoccolma, 19 frevâ 1865 – 26 novembre 1952) o l'é stæto un esploratô, geografo e geopolitico svedeize.
A vitta[Càngia | modifica sorgente]
Hedin o nasce' a Stoccolma. Tra o 1886 e o 1892 o studiò geologia, mineralogia, zoologia, e latin a i Universcitæ de Stoccolma, de Uppsala, de Berlin e Halle. O fu allevo de Ferdinand von Richthofen.
Tra o 1892 e o 1935 o ghiò varie spediçioin inte l'Axia centrâ. Into 1902 o fu l'urtimo svedeize da stoia a êse inscignio d'un tittolo nobiliâ ereditaio. O vègne membro de l'Accademia Svedeize into 1913.
Tra i so primati, ascì a produçion da primma mappa dettaggiâ de Pamir, Taklamakan, Tibet, de l'antiga Via da sæa e de l'Himalaya. Pâ che segge stæto o primmo Œüropeo a comprende che l'Himalaya o foise un'unica cadeña montoosa.
Sciben ch'o segge stæto prinçipalmente un esploratô, Hedin o fu ascì o primmo ócidentâ a desotterrâ e roviñe di antighe çittæ buddiste inte l'Axia Centrâ cineize. Into 1899 o scrovì l'antigo prescidio cineize de Loulan into deserto do Taklamakan. I numeroxi manoscriti desotterræ inte quello scito prœuvan l'enorme importança storica do ritrovamento.
Inti urtimi tempi o disegnò e mappe de ampie zone inesploræ di ærtue tibetañe, ma o no l'ariescì mai a realizzâ o so urtimo grande sœunno: accede a-a çittæ proibia de Lhasa.
O fu amigo personâ de Gustavo V de Svezia (e da so regiña Victoria de Baden) ch'o frequentò regolarmente. Insemme a Carl Bennedich o fu aotô do coscì díto "discorso a-o castello reâ" (borggårdstalet) ch'o fu lezuo a l'arrivo da marcia armâ contadiña (bondetåget) inta rescidença reâ. Inte questo discorso, o Re o denonçiava aspiamente a politica de difeisa do governo de Karl Staaff, ch'o fu costreito a-e dimiscioin.
Sven Hedin o pensava che a Ruscia o costituisse una grave menaçça pe l'occidente, e ascì pe questo o supportò e ammirò Adolf Hitler (che peraltro o ricangiava affettosamente) primma e durante o Terço Reich. Tuttavia Hedin o no fu mai un veo nazista, e o fu ançi sostançialmente ingannao da-i naçionalsocialisti. Into so libbro Tyskland och världsfreden (a Germania e a paxe mondiâ) Hedin o lançò una ciæa invettiva contra o governo tedesco:
- "Into mæ sangue ogni sezzexima goçça a l'é de origine ebraiche. Mi ammo questa sezzexima goçça e no voeuggio assolutamente renonçiâghe."
In Germania o libbro o fu bandio.
Spediçioin[Càngia | modifica sorgente]
- 1885-1886 Primma escurscion in Ruscia, into Caocaxo, in Perscia, in Iraq e in Turchia.
- 1890-1891 Segonda escurscion in Perscia e in Axia Centrâ.
- 1893-1897 Ancon Axia Centrâ. A-a traversâ do deserto do Taklamakan solo lê e un âtro membro da spediçion sopravissan. Tibet e finarmente Pechin.
- 1899-1902 Axia Centrâ. Mappatua do Tibet. O provò ascì a razonze Lhasa, ma sença successo.
- 1905-1909 Terça spediçion inte l'Axia Centrâ, precisamente in Himalaya, dove o trascorse ben do tempo inta region do Tibet e dove probabilmente o fu o primmo Œüropeo a comprende o scistema montuoso trans-himalayan.
- 1926-1935 A coscì díta "spediçion sino-svedeize" (parçialmente sponsorizzâ da-o governo tedesco e da-a compagnia aerea de bandea Lufthansa) verso o Deserto do Gobi e a Mongolia. In questo periodo o conobbe ascì Chang Kai-shek, ch'o reputò una personalitæ noteive.


text:
Murasaki Shikibu
Murasaki no Shikibu - damma de corte e scritrixe giapponeize (m. 1014), o nomme da quæ o l'è formao da quello (Murasaki) de una protagonista da so œuvia ciu famosa e da quello (Shikibu) da carega che o poæ o croviva into Ministeo di Riti.
Nasciua inta potente famiggia di Fujiwara, verso o 1006-07 a l'intrò a-o servizio de Shoshi, una de consorte de l'imperatô Ichijo, in gio a-o quæ s'arecugette i mascimi scritoî de l'epoca (e damme de corte Izumi Shikibu, Akazome Emon, Sei Shoganon).
Into Murasaki Shikibu nikki ("Diaio de Murasaki Shikibu"), a Murasaki a l'ofre de preziose informaçioin in sce-a vitta de corte e in sce-a complessa senscibilitæ estetica do so tempo.
O Murasaki Shikibu shu ("recugeita poetica de Murasaki Shikibu") o conten circa 20 esemplæ da so produçion poetica, o nucleo prinçipâ da quæ o se trœuva a l'interno do Genji monogatari ("Stoia de Genji").


text:
Matirde de Canossa
Matirde de Canossa (n. 1046 - m. 1115).
Figgia de Bonifaçio, marcheize de Toscaña, e da contessa Beatrixe de Lotaringia. Sposa de Gofreddo o Zembo (1069), ducca de Loreña, da pœu a se maiò torna, pe motivi politichi, con Guerfo V de Bavea (1089); a visse into periodo ciu agúo da lotta de investitue, e a fu a ciu valida sostegnitrixe da politica papâ.
O so dominio o s'estendeiva sorvetutto inte l'Italia settentrionâ, co-i comitæ de Brescia, Bergamo, Mantoa, e inte l'Italia centrâ con Areçço, Siena, Cornieo; inoltre a g'aveiva di ben inta Loreña.
L'episodio curminante do duello tra a Gexa e l'Impeo, l'umiliaçion de Enrico IV de fronte a-o pontefixe Grigœu VII, o l'avegne into 1077 into castello de Canossa, de proprietæ da contessa. Ciu tardi, into 1081, Enrico o depose Metirde da ogni so drito e l'anno doppo o ghe levò squæxi tutti i ben.
Ma lê a continuò a inviâ agiutti a pappa Grigœu assediao in Romma, e ascì doppo a morte do pappa, malgrao e sconfite e persecuçioin, a rescistette a Canossa, ariescindo, primma da so morte, a vedde ben megioæ e condiçioin do so partio.
A fu sepelia inta badia de S. Beneito de Poliron; in S. Pê a Romma ghe fu eretto, into sec. 17º, un monumento grandioso (œuvia de Gian Loenço Bernini) e fu intitolao a lê a cappella privâ do pontefixe (con di affreschi do Romanelli).
Lasciando parte di so ben in ereditæ a-a Gexa, a dette motivo a una longo ciæto tra i pappi e i imperatoî, dæto che quest'urtimi ne rivendicavan o possesso comme superioî feüdæ e i primmi se refaxeivan a-o testamento da contessa.
Una biografia celebrativa de Matirde a l'è quella trasmissane da Donizon (tra di âtri codexi, notevoliscimo pe miniatue quello conservao inta Biblioteca Vaticaña).


text:
Capitannio niçardo, naturalizzao zeneize e da pœu françeize, corsâ a-o serviçio d'a França, nasciuo à Zena da moæ zeneize e poæ spagnollo. Analfabeta e poliglotto o s'attrovò de longo a combatte in condiçioin de schiççante inferioritæ, sciortindone sempre con ónô e dando prœuva d'aodaçia e valô, tanto che d'o 1810 o mæximo Napolion o vosse conoscilo de persoña e congratulâse con lê.
BiografiaModifica
Gioxeppe Bavastro o nascè o 27 mazzo 1760 da Michê , inzegnê spagnollo, e Giœuma Parodi , zeneize .
So moæ a l'aiva lasciao o majo inzegnê à Niçça, dove stavan de ca', e a l'ea tornâ à Zena pe fâ nàsce o figgio. De mentre ch'a l'ea arrecuggeita in preghea int'a gexa parrocchiâ de Santa Maja d'a Çella de San Pê d'Æña, a fu piggiâ da-e dœugge d'o parto. A dovè sciortî e a l'appartoì insce-a ciazza o futuo capitagno de mâ, lavandolo con l'ægoa sâ d'o mâ.
O l'aiva pochi giorni de vitta ch'o l'ea za imbarcao insce-o trei ærboi d'o barba, o capitan Giobatta Parodi, ch'o-o riportava à Niçça con so moæ. O passò a so infançia à Niçça. O Bavastro o no l'ea portao pe-o studdio e o l'arestò analfabeta pe tutta a vitta. Verso o 1774 o s'imbarcò torna insce-o barco d'o barba ch'o l'effettoava o traffego costeo tra Zena e Niçça. D'o 1775 o s'arrolò insce 'na fregatta françeize e o compì una longa croxea e staçion navâ int'o levante d'a duata de çirca doî anni. Tornao à Niçça o feççe un anno comme sordatto volontaio int'o reggimento Dragoin de Savoia e o l'ebbe moddo de conosce o futuo generâ napolionico Maxeña, co-o quæ o strinse dureive amiciçia.
D'o 1783 o maiò Anna Maja Fissœua, figgia de Bærtomê, vinâ, che tra l'arvî d'o 1783 e-o dexembre d'o 1788 a ghe daiâ quattro figgiœu: Texo Sarvia, Giœuma, Carlo Rocco e Michê.
Asperto mainâ, sci ben che ancon zoeno, o l'ariêscì à armâ, graççie à l'agiutto paterno, una goletta da çento tonnei, co-a quæ o compì nommioxi viægi commerçiæ in Seçeja, Spagna e o resto d'o baçin ócidentâ d'o Mediterrañio, int'o corso d'i quæ o l'ebbe à defendise da-i pirati barbæschi. A so attivitæ d'armatô a l'andò de longo crescendo e lê o moltiplicò i so bastimenti che îsavan bandea françeize e faxeivan cappo à Niçça comme porto d'armamento, e à Marseggia e Zena pe-i traffeghi. Ma co-e primme guære d'a rivoluçion o Bavastro o s'attrovò à dovei frontezzâ d'e noteive difficurtæ, dæto che o mâ o l'ea dominao da-i nemixi d'a França. D'o 1797 o conlaborò a-o reperimento d'o naviggio da noêzâ pe-a spediçion d'o Bonaparte in Egitto, e o s'impegnò à favô d'i Françeixi int'e succescive lotte marittime.
D'o 1800 o Bavastro o viveiva à Zena quande a çittæ, óccupâ da-e truppe françeixi de l'amigo Maxeña a fu streita d'assedio da-e truppe aostriache e bloccâ da-o mâ da-e unitæ britanniche d'o lord George Keith.
O Bavastro o fu tra i ommi ciu efficienti d'o serviçio d'esploraçion, e o l'ariescì ciu votte à traversâ aodaçementea linnea d'o blocco . Apprœuvo a-e ripetue prœuve de coraggio e de periçia mainæsca e militâ o reçevè a nommina à capitannio de fregatta d'a Repubbrica Ligure e o comando de 'na vegia galea, a Primma, l'unnica nave da guæra d'a quæ disponesse o Maxeña. O 20 de mazzo 1800 o neo-capitagno o sciortì ardíamente da-o porto pe affrontâ a flotta nemiga e o l'ariescì à dannezzâ a nave armiraggia Audacious. O giorno doppo però o comandante Beaver d'a fregatta Aurora o l'intrò int'o porto e o piggiò à l'arrembaggio a Primma , attraccâ a-o mœu vegio : mentre che i Ingreixi ean apprœuvo à rebellase-a fœua, comme bottin de guæra, o Bavastro, pe sarvâse, o fu costreito à bollâse in mâ.
Finio o blocco, arrestao sença barco ni dinæ, o Bavastro o l'armò un sciabecco da quattro cannoin e 50 ommi, l'Intreppido, e o se desse a-a goæra de corsa. D'o 24 agosto 1803 o catturò con doî abbordaggi consecutivi due nave corsæe ingreixi de Southampton da 40 ommi ciascheduña. O Napolion o-o premiò con l'ascia d'abbordaggio d'ónô (conservâ int'a saa d'arme d'o muzeo de l'arsenâ de Veneçia) e o grao de capitannio de fregatta aoxiliaio.
Eive chì de sotta o testo d'o Brevetto d'Ónô:[1]
LIBERTÉ. — ÉGALITÉ.
Au nom du Peuple Français.
BREVET D'HONNEUR
Pour le citoyen Joseph Bavastro, capitaine de frégate auxiliaire.
Bonaparte, premier consul de la République, d'après le compte qui lui a été rendu de la conduite distinguée et de la bravoure éclatante du citoyen Joseph Bavastro, capitaine du corsaire l'Intrèpide, de Nice, armé de quatre canons et cinquante hommes d'équipage, qui s'est emparé, vers Tarifa, le 6 fructidor, an XI, par deux abordages consécutifs, en premier lieu: d'un navire anglais, de quatorze canons et environ quarante hommes d'équipage; et immédiatement après, n'ayant plus que quatorze combattants, d'un autre bâtiment de la même nation, naviguant de concert avec le premier, de seize canons et quarante hommes d'équipage,
Lui décerne, à titre de récompense nationale, une hache d'abordage d'honneur, avec le grade de capitaine de frégate auxiliaire. Il jouira des prérogatives attachées à la dite récompense, par l'arrêté du 4 nivôse, an VIII.
Donné à Paris, le 1er vendémiaire, an XII de la République française.
Le premier Consul,
Signé: BONAPARTE.
D'o 1805 , co-in segondo Intreppido, stavotta da 80 ommi e 14 cannoin, o scovò inte 'na caa de l'izoa de Minorca, una lança d'a fregatta ingreize Phoenix con 3 ófiçiæ e 20 mainæ ch'o feççe prexonê. A fregatta a ghe vègne addosso ma o Bavastro o ghe virò de proa e da pœu o se ghe misse insce-a scía piggiandola à cannonæ da-o de rê, e costrenzendola à 'na tregoa. O Bavastro o l'aççettò de scangiâ ogni prexonê ingreize con doî françeixi.
Dapœuscia o l'andò à stâ à Ancoña donde o l'armò un atro sciabecco, o Maxeña, e doî trabaccoi, o Pino e o Verdier. A flotilla a se misse a perlustrâ l'Adriatico e a-o largo de Lissa a se scontrò con trei brigantin e doe polacche battente bandea aostriaca. Pu de fronte a de forçe tanto supeioî, o Bavastro o serrò e distançe abbordando o ciu grosso d'i brigantin e quindi e doe polacche mettendo in fuga i atre unitæ aostriache. Condute e so preize a Ancoña, o Bavastro o e misse subbito in vendia cavandone un bello muggetto.
D'o zennâ 1806 o Maxeña o-o ciamò a Nappoli, ófrindoghe o comando d'a corvetta Famma, d'a mariña borbonnica. O Bavastro o l'aççettò pe amiciçia sciben ch'o no foise affæto portao a militâ inte 'na mariña regolâ: tant'è che doppo quarche meize o renunçiò a l'uniforme e o tornò a Ancoña.
D'o 1807 o se misse a-o comando de 'na polacca da sezze cannoin e 100 ommi, o Prinçipe Œügennio. Comme primmo corpo, a-o largo de Barçeloña o corsâ o catturò un vascello ingleize pin de mercançie e o 10 de zugno o l'ingaggiò un combattimento con un brigantin corsâ nemigo, o Fanny, da 18 cannoin, ch'o catturò e o condusse a Taragoña. Quest'urtima preiza a ghe frûtò trexentomia franchi, somma strazordenaia pe quelli tempi.
Poco tempo doppo però o Bavastro o se feççe portâ via o Prinçipe Œügennio , sorpreizo con l'equipaggio ammermao int'a caa de Begur da-a fregatta ingleize Seahorse, e lê o se sarvò co-o resto da ciusma nuando a riva. Tornao a Barçeloña o recuperò o Fanny, o ghe dè recatto e o-a ribattezzò Josephine. Primma d'a fin de l'anno o l'incontrò un'atra fregatta ingreize, foscia l'Imperieuse, da 38 cannoin, d'o çelebre lord Cochraine, mandao int'o Mediterannio pe scovâ o Bavastro e appiccâlo a un pennon. Zugando d'astuçia o portò a Josephine insce d'i bassifondi dove a fregatta a no poeiva avventurâse. Quindi o misse in panna e o se fè lesto a riçeive l'attacco d'e lançe nemighe, che, quande fun a tio, vegnin investie da 'na micidiâ bordâ a mitraggia. Indærno arcuñe lançe s'arrembòn a-o bordo e atrettanto indærno i mainæ ingreixi çercòn d'arrampinâse sciu pe-a muâ. A chi s'aberava ai bastingaggi ghe moççavan e die e-e moen a corpi d'ascia, de mentre ch'a moschettaja a fava straggio. E lançe ingreixi, imbaraççæ de morti e ferîi, ebban da allargâse e o Bavastro, inscio d'orgœuggio, imboccao o portavoxe o criò: "Dî a-o lord Cochrane che s'a voî v'ho taggiao e moen, a lê ghe taggjó e cogge!".
Tra o 1808 e o 1812, longo a costa iberica, o Bavastro o sostegnì e diffiçile opiaçioin de l'ezerçito napolionnico, crovindo ascì l'incarego de capitan de porto a Santarem.
Arestao viddoo, o corsâ, che zœumoæ o gh'aiva çinquant'anni, o maiò 'na zoena orfana e o misse sciu 'na sfarçoza rescidença. Ma o reciammo d'o mâ o fu troppo forte e doppo poche settemañe o repiggiò o mâ co-o so terço Intreppido, co-o quæ o condusse a goæra de corsa, scin a quande, d'o frevâ 1812, o fu interçettao a-o traverso de Cartazeña da d'e forçe britanniche supeioî e sponciao a tæra: amorao , scorrio da-a vexin e imposcibilitao a continoâ o combattimento, o Bavastro o dette fœugo a-a Santa Barboa e o çercò scampo in teritoio spagnollo.
Stracollao l'impeo napolionico, o Bavastro o l'emigrò a-o Sudamerica dove o combattè co-o Scimon Bolivar.
O tornò in Œüropa primma d'a spediçion d'Argê d'o 1830 e in quella ócaxon o poè ancon ese d'agiutto a-o comandante in cappo françeize, armiraggio Guy-Victor Duperré, segge int'a predispoxiçion d'a scorta a l'imponente convollio de 572 nave che trasportavan o corpo de spediçion, segge int'a çernia d'o lœugo d'o sbarco. O l'ótègne quindi in Argê a carrega de capitan d'o porto . Ciu tardi o fu nominao cadì, saiv'à dî, giuddiçe. I Algerin, d'i quæ o Bavastro o conosceiva a-a perfeçion a lengoa, o conscideravan 'na specce de santon.
Con lettie patente d'o 5 agosto 1832, o Luigi Feipo, che za o gh'aiva conferio o grao de ófiçiâ d'a Legion d'Ónô, o gh'accordò a çittadinança françeize.
O moì o 10 de março 1833. Pâ che subbito primma de moî o vegio corsâ o l'agge ancon avuo a força de domandâ: "Arvî o barcon che vœuggio ammiâ pe l'urtima votta o mâ".
BibliografiaModifica
Alberto Rosselli VITA E LEGGENDA DI CAPITAN BAVASTRO IL CORSARO DELLA ‘SUPERBA’
Mariano Gabriele, BAVASTRO, Giuseppe (Capitan Bavastro), Dizionario Biografico degli Italiani - Volume 7 (1970)


text:
Mendoza (Argentinn-a)
A çittæ de Mendoza a l'è a capitâ da provinsa argentinn-a do mæximo nomme, c'a s'attrêuva inte l'òvest do Pàize, vexin a-o confin con Cile attraverso e Andes.
Insemme a-a sêu area periferica a fôrma o quarto çentro ûrban de l'Argentinn-a pe popolassiôn, con 110.993 abitanti (2001).
A base da çittæ attuâle a l'è nâta da 'n nêuvo ordinamento fæto in 1863, dòpo o teremòto de 1861 (c'o l'ha amassòu 10.000 d'i sêu 18.000 çitadin)
L'attivitæ econommica a l'è collegä a l'indûstria do vin (famoso prodotto da region), a quella d'i alimenti e a-o raffinamento de petròllio. A l'è ascì 'n çentro ûniversitäjo e tûristego.
Da 'sta çittæ o se pêu vixitâ o Parco provinsiâ Aconcagua, dove gh'è o monte ciû ærto do mondo fêua d'Asia, e molte âtre attrasioîn natûrâli.


text:
Federigo Barbarossa
Federigo I imperatô, dîto o "Barbarossa" (ted. Rotbart, n. 1125 - m. into sciumme Göksu, 1190).
Figgio de Federigo II, ducca de Svevia, e de Giuditta, sœu de Enrico o Superbo, ducca de Bavea, o vègne ducca de Svevia a-a morte do poæ (1147). A-a morte de so barba Corado III, re de Germania, o fu eletto so successô a Francoforte (4 março 1152), doppo êse ariescio a procuâse ascì l'appoggio do coxin Enrico o Lion, ducca de Sassonia, co-a promissa de restituighe o ducato de Bavea, che Corado gh'aiva levao. A prœuvo a questo compromisso a poxiçion de Federigo in Germania a fu politicamente assæ ciu stabile.
Fin d'alloa e direttrixe da so politica miavan a paxificâ a scituaçion interna da Germania e a ripristinâ in Italia un'effettiva aotoritæ regia, a-a quæ ea collegao o titolo impeiâ. L'unanimitæ da so eleçion, comme pù o sostegno compatto da gexa tedesca, reisan poscibile a Federigo de assumme un attezamento de indipendença verso o papato.
A prœuvo a accordio con pappa Eügenio III, a-o quæ tra l'âtro o l'aveiva aseguao o so appoggio contra o re de Seçilia, Federigo o desceize in Italia (ott. 1154) e, inta dieta de Roncaggia, o promulgò un editto ch'o prevedeiva a restituçion di driti regi da parte di Comun che se n'ean impossessæ inta primma meitæ do seccolo e che avieivan dovúo sottostâ a di fonçionai de nomina imperiâ.
Incoronao a Monza re d'Italia (15 arvî 1155), o proseguì verso Romma, dove o soppresse o Comun che se gh'ea costituio e ne consegnò un di ispiatoî, Arnado da Brescia, a-o pontefixe Adrian IV, succedúo a Eugenio III, e o se feççe incoronâ da questo imperatô o 18 zugno 1155, doppo avei vinto a rescistença da ribelle Tortoña; o no mantègne tuttavia a promissa de affrontâ i Normanni e o prefei tornasene in Germania. Chì o riaffermò a propria aotoritæ e o prestiggio de l'impeo: inta dieta de Ratisboña (1156) o sançì a cescion da Bavea a Enrico o Lion e o ne risarçì i Babenberg co l'elevaçion de l'Aostria a ducato. Into luggio do mæximo anno o sposò (e precedente noççe [1147] con Adele de Vohburg ean stæte annullæ derê so recesta da-o pappa into 1153) Beatrixe, figgia do conte Rinaldo III e erede da Borgogna.
O tornò quindi, into 1158, in Italia pe riaffermâ i so diritti sovren in sce-i Comun lombardi, e particolarmente in sce Milan, ch'a fu costreita a pagâ una forte murta. Into nov. do mæximo anno o convocò torna una dieta a Roncaggia e appoggiandose ascì a-e teorie do diritto roman o studdio do quæ o l'aveiva repiggiao vigô inte quelli anni, o ghe emanò a Constitutio de regalibus, vea carta di driti sovren impeiæ, ch'a fu formalmente riconosciua ascì da-i rappresentanti di Comun. Tâ riconoscimento o no varse tuttavia a allontanâ o conflito tra l'aotoritæ imperiâ e l'aotonomismo di Comun, decixi a no renonçiâ a-e libertæ ótegnue co-i precedenti imperatoî. A-o contrasto co-i Comun s'accompagnò l'âtro co-o papato, pe a preteisa imperiâ de intervegnî inte eleçioin episcopæ; tâ contrasto o divegne insanabile a-a morte de Adrian IV co l'eleçion do card. Bandinelli, Lusciandro III (1159), deciso assertô de texi teocratiche che sostegnivan a supremaçia do papato in sce l'impeo e a-o quæ o Federigo o contrappose l'antipappa Vittô IV (e doppo a morte de questo, 1164, o nœuvo antipappa Pasquâ III). A naturâ alliança tra o pontefixe e i Comun a spinse l'imperatô a un nœuvo intervento contro Milan ch'a fu rasa a-o sœu into 1162. Into 1167 mentre Lusciandro III o se rifugiava presso i Normanni, Federigo o l'occupò a mæxima Romma, ma una violenta epidemia a deximò o so esercito e a-o costrense a tornâ in Germania.
Into frattempo molti Comun de l'Italia settentrionâ s'ean unii inta liga lombarda (zuâ a Pontidda, arvî 1167). Soltanto doppo avei regolao i affæ de Germania (ma sença ótegnî da-o coxin Enrico o Lion l'agiutto militâ pe a nœuva disceisa in Italia) o Federigo o tornò inta penisoa into 1174. A l'infrutuoso aseddio de Lusciandria (ott. 1174 - arv. 1175), o seguì into 1176 a sconfita de Legnan, ch'a portò o Federigo in sce-a via de trattative. A paxe tra pappa e impiao a fu coscì conclusa a Veneçia o 21 luggio 1177: Federigo o riconobbe Lusciandro III quæ unico e legittimo pontefixe e o firmò co-i Comun una tregua de sei anni. A succesciva paxe de Constança (1183) a costituì un sostançiâ riconoscimento, da parte de Federigo, de libertæ çittadiñe contra a-a so formâ aççettaçion da sovranitæ imperiâ e a-o pagamento de un tribúo.
In Germania intanto i rapporti de Federigo con Enrico o Lion razonzeivan o so punto critico. Doppo aveilo inutilmente exortao a giustificase dinançi a lê, Federigo, foscia preoccupao che a formaçion di scingoli stati regionæ comme quello do coxo a poesse nœuxe a l'aotoritæ de l'Impeo, o deciarò Enrico descheito da-o possesso de tutti i ben feüdæ e allodiæ e o l'assegnò o dominio in sce-a Sassonia e in sce-a Bavea a-i Wittelsbach. Into 1181, a Erfurt, o Lion, ch'o l'aiva opposto rescistença anche armâ a-e mezue imperiæ, o dovette domandâ o perdon de Federigo e accettâ l'exillio.
Inta dieta de Magonça (1188) Federigo o s'impegnò a condue una croxâ contra i infedeli. Partio da Ratisboña into mazzo do 1189, o moì negando into sciumme Göksu inti presci de Seleüçia in Çiliçia.
A figua de Federigo, che a tradiçion comunâ italiaña ligò a-e crudeltæ contro Milan e Tortoña, faxendola into Resorzimento quæxi a prefiguaçion de l'oppressô tedesco, a trovò invece consenso into sentimento naçionâ germanico, ch'o-a cantò inte inalumieive saghe comme quella do púo eroe germanico, do gran re ch'o dorme inte l'antro segretto de montagne de Turingia læsto a resorze pe a grandeçça da Germania.